title: Padomes Lēmums (KĀDP) 2017/2161 (2017. gada 20. novembris), ar ko groza Lēmumu 2014/486/KĀDP par Eiropas Savienības padomdevēju misiju civilās drošības sektora reformai Ukrainā (EUAM Ukraine)

text:
               21.11.2017

               LV

               Eiropas Savienības Oficiālais Vēstnesis

               L 304/48

         PADOMES LĒMUMS (KĀDP) 2017/2161
   (2017. gada 20. novembris),
   ar ko groza Lēmumu 2014/486/KĀDP par Eiropas Savienības padomdevēju misiju civilās drošības sektora reformai Ukrainā (EUAM Ukraine)
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu, 42. panta 4. punktu un 43. panta 2. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2014. gada 22. jūlijā pieņēma Lēmumu 2014/486/KĀDP (1) par Eiropas Savienības padomdevēju misiju civilās drošības sektora reformai Ukrainā (EUAM Ukraine).

               (2)

               Padome 2015. gada 3. decembrī pieņēma Lēmumu (KĀDP) 2015/2249 (2), ar kuru līdz 2017. gada 30. novembrim tika pagarinātas EUAM Ukraine pilnvaras un misijai tika paredzēta finanšu atsauces summa līdz 2016. gada 30. novembrim.

               (3)

               Ar Padomes Lēmumu (KĀDP) 2016/712 (3) tika pielāgota laikposmam līdz 2016. gada 30. novembrim paredzētā finanšu atsauces summa, un Padomes Lēmumā (KĀDP) 2016/2083 (4) tika paredzēta finanšu atsauces summa laikposmam no 2016. gada 1. decembra līdz 2017. gada 30. novembrim.

               (4)

               Pēc 2017. gada stratēģiskās pārskatīšanas pabeigšanas EUAM Ukraine būtu jāpagarina līdz 2019. gada 31. maijam.

               (5)

               Būtu jāparedz finanšu atsauces summa laikposmam no 2017. gada 1. decembra līdz 2019. gada 31. maijam.

               (6)

               Tāpēc attiecīgi būtu jāgroza Lēmums 2014/486/KĀDP.

               (7)

                  EUAM Ukraine tiks īstenota situācijā, kas var pasliktināties un varētu kavēt Līguma 21. pantā izklāstīto Savienības ārējās darbības mērķu sasniegšanu,

         IR PIEŅĒMUSI ŠO LĒMUMU.
   1. pants
   Lēmumu 2014/486/KĀDP groza šādi:

               1)

               lēmuma 14. panta 1. punktu aizstāj ar šādu:
               “1.   Finanšu atsauces summa, kas paredzēta, lai ar EUAM Ukraine saistītos izdevumus segtu līdz 2014. gada 30. novembrim, ir EUR 2 680 000.
               Finanšu atsauces summa, kas paredzēta, lai ar EUAM Ukraine saistītos izdevumus segtu laikposmā no 2014. gada 1. decembra līdz 2015. gada 30. novembrim, ir EUR 13 100 000.
               Finanšu atsauces summa, kas paredzēta, lai ar EUAM Ukraine saistītos izdevumus segtu laikposmā no 2015. gada 1. decembra līdz 2016. gada 30. novembrim, ir EUR 17 670 000.
               Finanšu atsauces summa, kas paredzēta, lai ar EUAM Ukraine saistītos izdevumus segtu laikposmā no 2016. gada 1. decembra līdz 2017. gada 30. novembrim, ir EUR 20 800 000.
               Finanšu atsauces summa, kas paredzēta, lai ar EUAM Ukraine saistītos izdevumus segtu laikposmā no 2017. gada 1. decembra līdz 2019. gada 31. maijam, ir EUR 31 956 069,20.
               Lēmumu par finanšu atsauces summu turpmākajiem laikposmiem pieņem Padome.”;

               2)

               lēmuma 19. panta otro daļu aizstāj ar šādu:
               “To piemēro līdz 2019. gada 31. maijam.”

         2. pants
   Šis lēmums stājas spēkā tā pieņemšanas dienā.
   To piemēro no 2017. gada 1. decembra.

      Briselē, 2017. gada 20. novembrī

            Padomes vārdā –

            priekšsēdētāja

         M. REPS

      (1)  Padomes Lēmums 2014/486/KDAP (2014. gada 22. jūlijs) par Eiropas Savienības padomdevēju misiju civilās drošības sektora reformai Ukrainā (EUAM Ukraine) (OV L 217, 23.7.2014., 42. lpp.).

      (2)  Padomes Lēmums (KĀDP) 2015/2249 (2015. gada 3. decembris), ar ko groza Lēmumu 2014/486/KĀDP par Eiropas Savienības padomdevēju misiju civilās drošības sektora reformai Ukrainā (EUAM Ukraine) (OV L 318, 4.12.2015., 38. lpp.).

      (3)  Padomes Lēmums (KĀDP) 2016/712 (2016. gada 12. maijs), ar ko groza Lēmumu 2014/486/KĀDP par Eiropas Savienības padomdevēju misiju civilās drošības sektora reformai Ukrainā (EUAM Ukraine) (OV L 125, 13.5.2016., 11. lpp.).

      (4)  Padomes Lēmums (KĀDP) 2016/2083 (2016. gada 28. novembris), ar ko groza Lēmumu 2014/486/KĀDP par Eiropas Savienības padomdevēju misiju civilās drošības sektora reformai Ukrainā (EUAM Ukraine) (OV L 321, 29.11.2016., 55. lpp.).


title: Padomes Lēmums (KĀDP) 2017/2162 (2017. gada 20. novembris), ar ko groza Lēmumu 2013/233/KĀDP par Eiropas Savienības Integrētas robežu pārvaldības palīdzības misiju Lībijā (EUBAM Libya)

text:
               21.11.2017

               LV

               Eiropas Savienības Oficiālais Vēstnesis

               L 304/50

         PADOMES LĒMUMS (KĀDP) 2017/2162
   (2017. gada 20. novembris),
   ar ko groza Lēmumu 2013/233/KĀDP par Eiropas Savienības Integrētas robežu pārvaldības palīdzības misiju Lībijā (EUBAM Libya)
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu, 42. panta 4. punktu un 43. panta 2. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2013. gada 22. maijā pieņēma Lēmumu 2013/233/KĀDP (1), ar ko izveido Eiropas Savienības Integrētas robežu pārvaldības palīdzības misiju Lībijā (EUBAM Libya).

               (2)

               Padome 2017. gada 17. jūlijā pieņēma Lēmumu (KĀDP) 2017/1342 (2), ar ko līdz 2018. gada 31. decembrim pagarina EUBAM Libya pilnvaru termiņu un līdz 2017. gada 30. novembrim nodrošina finanšu atsauces summu.

               (3)

               Lēmums 2013/233/KĀDP būtu jāgroza, lai paredzētu finanšu atsauces summu laikposmam no 2017. gada 1. decembra līdz 2018. gada 31. decembrim.

               (4)

                  EUBAM Libya tiks īstenota situācijā, kas var pasliktināties un kas varētu kavēt Līguma 21. pantā izklāstīto Savienības ārējās darbības mērķu sasniegšanu,

         IR PIEŅĒMUSI ŠO LĒMUMU.
   1. pants
   Lēmuma 2013/233/KĀDP 13. panta 1. punktā iekļauj šādu daļu:

      “Finanšu atsauces summa, kas paredzēta ar EUBAM Libya saistīto izdevumu segšanai laikposmā no 2017. gada 1. decembra līdz 2018. gada 31. decembrim, ir EUR 31 200 000,00.”

   2. pants
   Šis lēmums stājas spēkā tā pieņemšanas dienā.
   To piemēro no 2017. gada 1. decembra.

      Briselē, 2017. gada 20. novembrī

            Padomes vārdā –

            priekšsēdētāja

         M. REPS

      (1)  Padomes Lēmums 2013/233/KĀDP (2013. gada 22. maijs) par Eiropas Savienības Integrētas robežu pārvaldības palīdzības misiju Lībijā (EUBAM Libya) (OV L 138, 24.5.2013., 15. lpp.).

      (2)  Padomes Lēmums (KĀDP) 2017/1342 (2017. gada 17. jūlijs), ar ko groza Lēmumu 2013/233/KĀDP par Eiropas Savienības Integrētas robežu pārvaldības palīdzības misiju Lībijā (EUBAM Libya) un pagarina tā piemērošanu (OV L 185, 18.7.2017., 60. lpp.).


title: Padomes Lēmums (KĀDP) 2017/2163 (2017. gada 20. novembris), ar kuru groza Lēmumu 2014/145/KĀDP par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība

text:
               21.11.2017

               LV

               Eiropas Savienības Oficiālais Vēstnesis

               L 304/51

         PADOMES LĒMUMS (KĀDP) 2017/2163
   (2017. gada 20. novembris),
   ar kuru groza Lēmumu 2014/145/KĀDP par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   ņemot vērā Padomes Lēmumu 2014/145/KĀDP (2014. gada 17. marts) par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība (1), un jo īpaši tā 3. panta 1. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2014. gada 17. martā pieņēma Lēmumu 2014/145/KĀDP.

               (2)

               Pēc gubernatora vēlēšanām, ko Krievijas Federācija 2017. gada 10. septembrī rīkoja nelikumīgi anektētajā Sevastopolē, Padome uzskata, ka viena persona būtu jāiekļauj tādu personu, vienību un struktūru sarakstā, kurām piemēro ierobežojošus pasākumus, kā izklāstīts Lēmuma 2014/145/KĀDP pielikumā.

               (3)

               Attiecīgi būtu jāgroza Lēmuma 2014/145/KĀDP pielikums,

         IR PIEŅĒMUSI ŠO LĒMUMU.
   1. pants
   Šā lēmuma pielikumā norādīto personu pievieno sarakstam, kas iekļauts Lēmuma 2014/145/KĀDP pielikumā.
   2. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Briselē, 2017. gada 20. novembrī

            Padomes vārdā –

            priekšsēdētāja

         M. REPS

      (1)  OV L 78, 17.3.2014., 16. lpp.

      PIELIKUMS

         Personu saraksts, kas minēts 1. pantā

                     Vārds

                     Identifikācijas informācija

                     Pamatojums

                     Sarakstā iekļaušanas datums

                     “161.

                        Dmitry Vladimirovich OVSYANNIKOV

                     (Дмитрий Владимирович Овсянников)

                     Dzimšanas datums: 1977. gada 21. februārī
                     Dzimšanas vieta: Omsk, PSRS

                     Sevastopoles gubernators.

                        Ovsyannikov tika ievēlēts par Sevastopoles gubernatoru 2017. gada 10. septembra vēlēšanās, ko Krievijas Federācija organizēja nelikumīgi anektētajā Sevastopolē.
                     2016. gada 28. jūlijā prezidents Putin iecēla viņu par Sevastopoles gubernatora pienākumu izpildītāju. Šajā amatā viņš ir strādājis nelikumīgi anektētās Krimas pussalas turpmākai integrācijai Krievijas Federācijā, un kā tāds ir atbildīgs par aktīvu atbalstu vai īstenošanas darbībām, vai politikas nostādnēm, ar ko tiek grauta vai apdraudēta Ukrainas teritoriālā integritāte, suverenitāte un neatkarība.
                     2017. gadā viņš nāca klajā ar publiskiem paziņojumiem, kuros pauda atbalstu Krimas un Sevastopoles nelikumīgajai aneksijai, un nelikumīgā “Krimas referenduma” gadadienā viņš godināja veterānus no tā dēvētajām “pašaizsardzības vienībām”, kuras palīdzēja izvērst Krievijas spēkus Krimas pussalā, gatavojoties Krievijas Federācijas veiktajai nelikumīgajai aneksijai, un ierosināja, ka Sevastopolei jākļūst par Krievijas Federācijas dienvidu galvaspilsētu.

                     21.11.2017.”


title: Padomes Lēmums (ES) 2018/586 (2018. gada 12. aprīlis), ar ko ieceļ Reģionu komitejas locekli, ko izvirzījusi Austrijas Republika

text:
               18.4.2018

               LV

               Eiropas Savienības Oficiālais Vēstnesis

               L 98/20

         PADOMES LĒMUMS (ES) 2018/586
   (2018. gada 12. aprīlis),
   ar ko ieceļ Reģionu komitejas locekli, ko izvirzījusi Austrijas Republika
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Austrijas valdības priekšlikumu,
   tā kā:

               (1)

               Padome 2015. gada 26. janvārī, 2015. gada 5. februārī un 2015. gada 23. jūnijā pieņēma Lēmumus (ES) 2015/116 (1), (ES) 2015/190 (2) un (ES) 2015/994 (3), ar ko laikposmam no 2015. gada 26. janvāra līdz 2020. gada 25. janvārim ieceļ Reģionu komitejas locekļus un viņu aizstājējus. 2017. gada 20. jūnijā ar Padomes Lēmumu (ES) 2017/1121 (4)
                  Christian BUCHMANN kungs tika atkārtoti iecelts par komitejas locekli.

               (2)

               Pēc Christian BUCHMANN kunga pilnvaru termiņa beigām ir atbrīvojusies Reģionu komitejas locekļa vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2020. gada 25. janvārim, Reģionu komitejā par locekli tiek iecelta:

               —

                  Barbara EIBINGER-MIEDL kundze, Landesrätin in der Steiermärkischen Landesregierung.

         2. pants
   Šis lēmums stājas spēkā tā pieņemšanas dienā.

      Luksemburgā, 2018. gada 12. aprīlī

            Padomes vārdā –

            priekšsēdētājs

         T. DONCHEV

      (1)  Padomes Lēmums (ES) 2015/116 (2015. gada 26. janvāris), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un viņu aizstājējus (OV L 20, 27.1.2015., 42. lpp.).

      (2)  Padomes Lēmums (ES) 2015/190 (2015. gada 5. februāris), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un to aizstājējus (OV L 31, 7.2.2015., 25. lpp.).

      (3)  Padomes Lēmums (ES) 2015/994 (2015. gada 23. jūnijs), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un to aizstājējus (OV L 159, 25.6.2015., 70. lpp.).

      (4)  Padomes Lēmums (ES) 2017/1121 (2017. gada 20. jūnijs), ar ko ieceļ Reģionu komitejas locekli, ko izvirzījusi Austrijas Republika (OV L 162, 23.6.2017., 54. lpp.).


title: Padomes Lēmums (KĀDP) 2018/653 (2018. gada 26. aprīlis) par jaunu noliktavas spēju izveidi krīžu civilas pārvarēšanas misiju vajadzībām

text:
               27.4.2018

               LV

               Eiropas Savienības Oficiālais Vēstnesis

               L 108/22

         PADOMES LĒMUMS (KĀDP) 2018/653
   (2018. gada 26. aprīlis)
   par jaunu noliktavas spēju izveidi krīžu civilas pārvarēšanas misiju vajadzībām
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 42. panta 4. punktu un 43. panta 2. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Savienības krīžu civilas pārvarēšanas operāciju vajadzībām ir jānodrošina tas, ka tiek apmierinātas vajadzības, kas ir saistītas ar ātru nosūtīšanu, kā arī operacionālās prasības.

               (2)

               2012. gada 13. novembrī Padome pieņēma Lēmumu 2012/698/KĀDP (1), ar ko izveidoja noliktavu krīžu civilas pārvarēšanas misiju vajadzībām. Ievērojot minētā lēmuma 6. pantu, Eiropas Ārējās darbības dienests (EĀDD) ir sagatavojis pārskatu par noliktavas lietderību, efektivitāti un izmaksu lietderību. Šā pārskata iznākums 2016. gada pirmajā pusgadā tika apspriests ar attiecīgajām Padomes darba sagatavošanas struktūrām.

               (3)

               2016. gada 3. maijā Politikas un drošības komiteja atkārtoti apstiprināja, ka noliktavas spēju izveide ir noderīgs pasākums, ar kuru tiktu atbalstīta kopējā drošības un aizsardzības politikas (KDAP) jomā piekritīgu misiju ātra nosūtīšana. Politikas un drošības komiteja vienojās, ka jaunu noliktavas spēju operatoram vajadzētu būt dalībvalstu publisko tiesību subjektam vai tādam privāttiesību subjektam, kas veic sabiedrisko pakalpojumu sniedzēja uzdevumu, kā paredzēts 58. panta 1. punkta c) apakšpunktā Eiropas Parlamenta un Padomes Regulā (ES, Euratom) Nr. 966/2012 (2), un lūdza Eiropas Ārējās darbības dienestam veikt atlases procedūru. Atlases procedūras darba uzdevumu apstiprināja attiecīgās Padomes darba sagatavošanas struktūras.

               (4)

               Pēc EĀDD ziņojuma Savienības Augstā pārstāve ārlietās un drošības politikas jautājumos (“Augstais pārstāvis”) nāca klajā ar ieteikumu Padomei izvēlēties Zviedrijas Civilo ārkārtas situāciju aģentūru (Myndigheten för samhällsskydd och beredskap – MSB) par noliktavas spēju operatoru noliktavas spēju īstenošanai.

               (5)

               Noliktavas spējām būtu jāiegādājas, jāglabā, jāuztur un jāatjauno svarīga ekipējuma un līdzekļu stratēģiskie krājumi, kas nepieciešami civilo KDAP misiju ātrai nosūtīšanai. Tām būtu arī jāiegādājas, jāglabā, jāuztur un jādara pieejamas jaunas un lietotas šāda ekipējuma un līdzekļu vienības, kā arī jāsniedz atbalsta pakalpojumi civilām KDAP misijām. Tām vajadzētu būt arī iespējai iegādāties, glabāt un darīt pieejamas jebkādas citas lietota ekipējuma un līdzekļu vienības, kas atgūtas šādās misijās.

               (6)

               Kā papildus uzdevumam, noliktavas spējām vajadzētu būt arī iespējai sniegt tādu pašu atbalstu citai Savienības operacionālai rīcībai saskaņā ar Līguma 28. pantu un Eiropas Savienības īpašajiem pārstāvjiem (ESĪP).

               (7)

               Noliktavas spējas būtu jāīsteno trīs gadus ar iespēju termiņu pagarināt uz vēl vienu gadu,

         IR PIEŅĒMUSI ŠO LĒMUMU.
   1. pants
   Mērķi
   1.   Nolūkā nodrošināt to, ka ātri tiek nosūtīts svarīgs ekipējums un līdzekļi un tiek sniegti pienācīgi atbalsta pakalpojumi Savienības krīžu civilas pārvarēšanas misiju vajadzībām, kā arī nodrošināt to, ka minētās misijas ātri un pastāvīgi piekļūst šādam ekipējumam un līdzekļiem, Savienība stiprina savas spējas, izveidojot noliktavas spējas.
   2.   Noliktavas spējas pēc vajadzības var arī sniegt tādu pašu atbalstu attiecībā uz ekipējumu, līdzekļiem un pakalpojumiem citai Savienības operacionālai rīcībai saskaņā ar Līguma 28. pantu un Eiropas Savienības īpašajiem pārstāvjiem.
   2. pants
   Noliktavas spēju izveide
   1.   Lēmuma 1. pantā izklāstītajos nolūkos tiek izveidotas noliktavas spējas. Tās veic šādas funkcijas:

               a)

               iegādājas, glabā, uztur un atjauno svarīga ekipējuma un līdzekļu stratēģiskus krājumus, kā norādīts pielikumā;

               b)

               iegādājas, glabā, uztur un dara pieejamas svarīga ekipējuma un līdzekļu jaunas un lietotas vienības un sniedz atbalsta pakalpojumus, kā norādīts pielikumā, civilām KDAP misijām, tostarp vienības, kas atgūtas citās šādās misijās.

         2.   Noliktavas spējas arī var iegādāties, glabāt, uzturēt un darīt pieejamas civilām KDAP misijām attiecīgas ekipējuma un līdzekļu vienības, kas pēc rakstura un lietojuma ir līdzīgas pielikumā norādītajām vienībām.
   3.   Noliktavas spējas arī var iegādāties, glabāt un darīt pieejamas civilām KDAP misijām lietota ekipējuma un līdzekļu vienības, kas atgūtas citās šādās misijās un kas pēc rakstura un lietojuma atšķiras no pielikumā norādītajām vienībām.
   4.   Noliktavas spējas arī var pēc vajadzības īstenot 1. punkta b) apakšpunktā un 2. un 3. punktā izklāstītās funkcijas attiecībā uz citu Savienības operacionālo rīcību un uz ESĪP.
   3. pants
   Īstenošana
   1.   Par šā lēmuma īstenošanu atbild Augstais pārstāvis.
   2.   Šā lēmuma tehnisko īstenošanu veic Zviedrijas Civilo ārkārtas situāciju aģentūra, kas rīkojas kā noliktavas spēju operators. Zviedrijas Civilo ārkārtas situāciju aģentūra veic savus uzdevumus Augstā pārstāvja pārraudzībā, neskarot Komisijas finansiālo atbildību, kā izklāstīts 4. panta 3. punktā.
   3.   Detalizēti par šā lēmuma īstenošanas kārtību vienojas Zviedrijas Civilo ārkārtas situāciju aģentūra un civilo operāciju komandieris, apspriežoties ar kompetentajiem Komisijas dienestiem. Ar minēto kārtību jo īpaši nodrošina, ka civilo operāciju komandierim ir piekļuve noliktavai, lai veiktu tehnisku un operacionālu pārraudzību, lai nodrošinātu gatavību nosūtīšanai un krīžu civilas pārvarēšanas misiju pienācīgu darbību. Civilo operāciju komandieris izvērtē arī lietoto līdzekļu tehnisko piemērotību glabāšanai un turpmākai izmantošanai un ziņo par nepieciešamību atjaunot un papildināt krājumus.
   4.   Noliktavas spējas pēc civilas KDAP misijas pieprasījuma dara pieejamu 2. panta 1. punkta b) apakšpunktā un 2. panta 2. punktā minēto ekipējumu un līdzekļus, pamatojoties uz misijas konkrētajām vajadzībām un saskaņā ar misijas pilnvarojumu. Tādi paši nosacījumi mutatis mutandis attiecas uz citu Savienības operacionālo rīcību un uz ESĪP.
   4. pants
   Finanšu noteikumi
   1.   Šā lēmuma īstenošanai paredzētā finanšu atsauces summa 36 mēnešu laikposmā no 3. punktā minētā līguma noslēgšanas dienas ir EUR 52 240 608,49.
   2.   Izdevumus, ko finansē no 1. punktā minētās finanšu atsauces summas, pārvalda saskaņā ar procedūrām un noteikumiem, ko piemēro Eiropas Savienības vispārējam budžetam.
   3.   Komisija uzrauga 2. punktā minēto izdevumu pareizu pārvaldību. Šajā nolūkā tā noslēdz līgumu ar Zviedrijas Civilo ārkārtas situāciju aģentūru kā noliktavas spēju operatoru.
   4.   Līgumā, kas minēts 3. punktā, cita starpā paredz, ka:

               a)

               ekipējumu un līdzekļus, kas minēti 2. panta 1. punkta a) un b) apakšpunktā un 2. panta 2. punktā, pērk Zviedrijas Civilo ārkārtas situāciju aģentūra savā vārdā un saskaņā ar saviem iepirkuma noteikumiem;

               b)

               Zviedrijas Civilo ārkārtas situāciju aģentūra dara pieejamu ekipējumu un līdzekļus civilām KDAP misijām bez jebkādas maksas un pēc vajadzības ņem tos atpakaļ;

               c)

               pirms līguma termiņa beigām Zviedrijas Civilo ārkārtas situāciju aģentūra dāvina visu tās glabāšanā esošo ekipējumu un līdzekļus Komisijai vai kādai citai Komisijas izraudzītai vienībai.

         5.   Komisija cenšas noslēgt 3. punktā paredzēto līgumu pēc iespējas drīz pēc šā lēmuma stāšanās spēkā. Komisija informē Padomi par jebkādām grūtībām minētajā procesā, kā arī par līguma noslēgšanas datumu.
   5. pants
   Ziņošana
   1.   Augstais pārstāvis reizi sešos mēnešos ziņo Padomei par šā lēmuma īstenošanu.
   2.   Komisija reizi sešos mēnešos informē Padomi par noliktavas spēju darbības finanšu aspektiem.
   6. pants
   Pārskatīšana
   Nolūkā nodrošināt, ka finanšu atsauces summā tiek pienācīgi ņemtas vērā civilo KDAP misiju mainīgās vajadzības, 18 mēnešus pēc 4. panta 3. punktā minētā līguma noslēgšanas dienas Padome pārskata 4. panta 1. punktā minēto finanšu atsauces summu attiecībā uz to, kāda summa ir uzskatāma par vajadzīgu, lai apmierinātu civilo KDAP misiju pieprasījumus par ekipējuma un līdzekļu vienībām papildus stratēģiskajos krājumos uzglabāto vienību daudzumam. Pārskatā arī ņem vērā citas Savienības operacionālās rīcības un ESĪP mainīgās vajadzības.
   7. pants
   Stāšanās spēkā un darbības laiks
   Šis lēmums stājas spēkā tā pieņemšanas dienā. Tas zaudē spēku 36 mēnešus pēc 4. panta 3. punktā minētā līguma noslēgšanas dienas, ja vien Padome nenolemj to pagarināt vēl uz 12 mēnešiem.
   8. pants
   Atcelšana
   Ar šo atceļ Lēmumu 2012/698/KĀDP.

      Briselē, 2018. gada 26. aprīlī

            Padomes vārdā –

            priekšsēdētāja

         E. ZAHARIEVA

      (1)  Padomes Lēmums 2012/698/KĀDP (2012. gada 13. novembris) par noliktavas izveidi krīžu civilas pārvarēšanas misiju vajadzībām (OV L 314, 14.11.2012., 25. lpp.).

      (2)  Eiropas Parlamenta un Padomes Regula (ES, Euratom) Nr. 966/2012 (2012. gada 25. oktobris) par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (OV L 298, 26.10.2012., 1. lpp.).

      PIELIKUMS
      SVARĪGS EKIPĒJUMS UN LĪDZEKĻI, KO SNIEDZ NOLIKTAVAS SPĒJU OPERATORS
      Stratēģiskie krājumi aptver svarīgu ekipējumu un līdzekļus, kas ir vajadzīgi, lai izvietotu civilu KDAP misiju, kurā ir ne vairāk par 200 darbiniekiem, jebkurā operāciju zonā 30 dienu laikā.
      Svarīgs ekipējums un līdzekļi ir šādi:

                  —

                  Transportlīdzekļi

                              —

                              apvidus automobiļi (SUV),

                              —

                              kompakti SUV,

                              —

                              mikroautobuss,

                              —

                              smagdarba pilnpiedziņas automobilis,

                              —

                              sedans/universālis.

                  —

                  IT aprīkojums

                              —

                              serveri,

                              —

                              ugunsmūri,

                              —

                              galddatori,

                              —

                              klēpjdatori,

                              —

                              monitori,

                              —

                              printeri/toneri/cilindri,

                              —

                              nepārtrauktās elektrobarošanas avoti (UPS),

                              —

                                 Wi-Fi piekļuves punkti,

                              —

                              datoru/serveru/tīklu piederumi.

                  —

                  Sakaru iekārtas

                              —

                              satelīttālruņi,

                              —

                              ļoti augstas frekvences (VHF) radioiekārtas,

                              —

                              globālās pozicionēšanas sistēmas (GPS) ierīces,

                              —

                              mobilie tālruņi,

                              —

                              videokonferenču (VTC) sistēma.

                  —

                  Individuālie aizsardzības līdzekļi

                              —

                              bruņuvestes,

                              —

                              ķiveres,

                              —

                              piederumi.

                  —

                  Medicīniskais ekipējums

                              —

                              traumas komplekti (soma ar īpaši svarīgiem piederumiem traumatisku savainojumu kontrolēšanai),

                              —

                              automātiskie ārējie defibrilatori (AED).

                  —

                  Redzamības priekšmeti

                              —

                              karogi,

                              —

                              individuālie redzamības piederumi (beretes, aproces, augstas redzamības vestes utt.),

                              —

                              transportlīdzekļu uzlīmes.

                  —

                  Dažādi

                              —

                              identitātes karšu drukas mašīna (personas apliecību printeris),

                              —

                              svītrkodēšanas iekārtas (svītrkodu lasītājs un printeris svītrkoda etiķešu drukāšanai).

            ATBALSTA PAKALPOJUMI, KO SNIEDZ NOLIKTAVAS SPĒJU OPERATORS

                  —

                  Iepirkums
                  Noliktavas spēju operators iepērk stratēģisko krājumu savā vārdā, izmantojot savus iepirkuma noteikumus.

                  —

                  Stratēģisko krājumu glabāšana, kodifikācija un svītrkodēšana

                  —

                  Kravu ekspedīcija
                  Noliktavas spēju operators sagatavo glabāšanā esošo ekipējumu transportēšanai.
                  Noliktavas spēju operators atbild par ekipējuma transportēšanas nodrošināšanu / līgumslēgšanu par ekipējuma transportēšanu:

                              —

                              no centrālās noliktavas uz KDAP misiju,

                              —

                              no KDAP misijas uz centrālo noliktavu,

                              —

                              starp KDAP misijām,

                              —

                              no piegādātājiem un pie tiem.

                  —

                  Uzņēmuma resursu plānošanas (ERP) sistēma
                  Noliktavas spēju operators nodrošina ERP sistēmu ar pienācīgām dublējuma sistēmām, lai nodrošinātu saistītu darbību/procesu nepārtrauktību un nodrošina ERP sistēmas uzturēšanu. Noliktavas spēju operators nodrošina pakalpojumus, kas saistīti ar ERP sistēmas konfigurāciju, pielāgošanu un atjauninājumiem. Noliktavas spēju operators arī pārvalda visas ERP sistēmas lietošanai nepieciešamās licences.

                  —

                  Jauna un lietota ekipējuma tehniskā apkope un remonts
                  Noliktavas spēju operators nodrošina gan lietota, gan jauna noliktavā glabātā ekipējuma tehnisko apkopi un veic darbības testus šādam ekipējumam. Noliktavas spēju operators arī nodrošina lietota ekipējuma remontu, ja šādu rīkojumu sniedz līgumslēdzēja iestāde.

                  —

                  Bruņumašīnu atjaunošana
                  No noliktavas spēju operatora tiek sagaidīts, ka tas nodrošinās bruņumašīnu apkopi, atjaunošanu un (atkārtotu) sertifikāciju, ja to uzdod līgumslēdzēja iestāde.

                  —

                  Likvidēšanas pakalpojumi
                  Noliktavas spēju operators sniedz pakalpojumus, kas saistīti ar bīstamu materiālu (hazmat), piemēram, bateriju, transportlīdzekļu smērvielu, munīcijas, bruņumašīnu un radioiekārtu likvidāciju, kurus dažādu iemeslu dēļ (drošības, vides u. c.) nevar sniegt misija uz vietas. Noliktavas spēju operators arī likvidē to stratēģisko krājumu ekipējumu, kura remonts kļuvis neekonomisks.

                  —

                  Zāles un medicīniskas preces
                  Noliktavas spēju operators nodrošina zāļu un medicīnisku preču piegādi tieši no piegādātāja KDAP misijas pilnvarotajam medicīniskajam personālam.


title: Padomes Lēmums (ES) 2018/757 (2018. gada 14. maijs), ar kuru denonsē Partnerattiecību nolīgumu zivsaimniecības nozarē starp Eiropas Kopienu un Komoru Salu Savienību

text:
               24.5.2018

               LV

               Eiropas Savienības Oficiālais Vēstnesis

               L 128/13

         PADOMES LĒMUMS (ES) 2018/757
   (2018. gada 14. maijs),
   ar kuru denonsē Partnerattiecību nolīgumu zivsaimniecības nozarē starp Eiropas Kopienu un Komoru Salu Savienību
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 43. pantu saistībā ar 218. panta 6. punkta otrās daļas a) apakšpunktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu (1),
   tā kā:

               (1)

               Padomes Regula (EK) Nr. 1563/2006 (2) attiecas uz Eiropas Kopienas un Komoru Salu Savienības partnerattiecību nolīguma zivsaimniecības nozarē (“ES un Komoru Salu nolīgums”) noslēgšanu.

               (2)

               Viens no ES un Komoru Salu nolīguma mērķiem ir nodrošināt zivju krājumu saglabāšanas un pārvaldības pasākumu efektivitāti un novērst nelegālu, nereģistrētu un neregulētu (NNN) zveju.

               (3)

               Saskaņā ar ES un Komoru Salu nolīguma 11. pantu nolīgumu piemēro septiņus gadus no tā spēkā stāšanās dienas un to var pagarināt uz turpmākiem septiņu gadu laikposmiem, ja vien kāda no pusēm nepaziņo par vēlmi nolīguma darbību izbeigt.

               (4)

               Saskaņā ar ES un Komoru Salu nolīguma 12. pantu nolīguma darbību drīkst izbeigt jebkura no pusēm tādos nopietnos apstākļos kā, piemēram, NNN zvejas apkarošanas saistību nepildīšana. Attiecīgajai pusei ir pienākums par nolīguma izbeigšanas nodomu otrai pusei paziņot vismaz sešus mēnešus pirms beidzies sākotnējais septiņu gadu laikposms vai katrs no turpmākajiem laikposmiem. Ar minētā paziņojuma nosūtīšanu sākas pušu apspriešanās.

               (5)

               Saskaņā ar Padomes Regulas (EK) Nr. 1005/2008 (3) (“NNN zvejas regula”) 31. pantu Komisijai jānosaka, kuras trešās valstis tā uzskata par NNN zvejas apkarošanā nesadarbīgām trešām valstīm. Trešo valsti var uzskatīt par nesadarbīgu, ja tā nav izpildījusi pienākumu, kas tai kā karoga, ostas, piekrastes vai tirgus valstij ir saistošs saskaņā ar starptautiskajām tiesībām, proti, nav veikusi NNN zvejas aizkavēšanas, novēršanas un izskaušanas pasākumus.

               (6)

               Ar Komisijas 2015. gada 1. oktobra lēmumu (4) Komoru Salu Savienība tika informētas par iespējamību, ka Komisija tai var noteikt cīņā pret NNN zveju nesadarbīgas trešās valsts statusu, kā iemesli bija Komoru Salu iestāžu piekoptā “izdevīguma karoga” politika, pierādījumi par Komoru Salu flotes veiktām nelegālām zvejas darbībām, Komoru Salu iestāžu nepietiekamā vai neesošā spēja nodrošināt uzraudzību un kontroli un Komoru Salu novecojušais tiesiskais regulējums zivsaimniecības nozarē.

               (7)

               Ar minētā lēmuma pieņemšanu Komisija sāka dialogu ar Komoru Salu Savienību, un tas tika risināts atbilstoši NNN zvejas regulas 32. panta procedūras noteikumiem. Komoru Salu Savienība savlaicīgi neveica vajadzīgos korektīvos pasākumus.

               (8)

               Tā kā Komoru Salu Savienība sistemātiski nav spējusi izpildīt pienākumus, kas tai kā karoga, ostas, piekrastes vai tirgus valstij ir saistošs saskaņā ar starptautiskajām tiesībām, proti, nav veikušas NNN zvejas aizkavēšanas, novēršanas un izskaušanas pasākumus, atbilstoši NNN zvejas regulas 31. pantam Komoru Salu Savienība ar Komisijas Īstenošanas lēmumu (ES) 2017/889 (5) tika atzīta par NNN zvejas apkarošanā nesadarbīgu trešo valsti. Arī pēc minētās atzīšanas Komoru Salu Savienība neveica vajadzīgos korektīvos pasākumus.

               (9)

               Saskaņā ar NNN zvejas regulas 33. pantu Komoru Salu Savienība ar Padomes Īstenošanas lēmumu (ES) 2017/1332 (6) tika iekļauta nesadarbīgo trešo valstu sarakstā, kurš izveidots ar Padomes Īstenošanas lēmumu 2014/170/ES (7).

               (10)

               Ievērojot NNN zvejas regulas 38. panta 8. punktu, Komisija ierosina denonsēt ar nesadarbīgām trešām valstīm parakstītus divpusējus zivsaimniecības nolīgumus vai zivsaimniecības partnerattiecību nolīgumus, kuros noteikts, ka nolīgumu var denonsēt, ja minētās valstis nepilda savas saistības attiecībā uz NNN zvejas apkarošanu.

               (11)

               Tāpēc ir pienācīgi denonsēt ES un Komoru Salu nolīgumu.

               (12)

               Komisijai Eiropas Savienības vārdā būtu jāpaziņo Komoru Salu Savienībai par denonsēšanu.

               (13)

               Denonsēšanai būtu jāstājas spēkā sešus mēnešus pēc minētās paziņošanas.

               (14)

               Tomēr, ja Padome saskaņā ar NNN zvejas regulas 33. pantu svītro Komoru Salu Savienība no nesadarbīgo trešo valstu saraksta pirms denonsēšana stājas spēkā, denonsēšana būtu jāatsauc un Komisijai par šo atsaukšanu nekavējoties būtu jāpaziņo Komoru Salu Savienībai,

         IR PIEŅĒMUSI ŠO LĒMUMU.
   1. pants
   Ar šo tiek denonsēts kopš 2008. gada 6. marta spēkā esošais Partnerattiecību nolīgums zivsaimniecības nozarē starp Eiropas Kopienu un Komoru Salu Savienību (“ES un Komoru Salu nolīgums”).
   2. pants
   1.   Šim lēmumam stājoties spēkā, Komisija Eiropas Savienības vārdā paziņo Komoru Salu Savienībai par ES un Komoru Salu nolīguma denonsēšanu.
   2.   Denonsēšana stājas spēkā sešus mēnešus pēc minētās paziņošanas.
   3.   Ja Padome saskaņā ar NNN zvejas regulas 33. pantu svītro Komoru Salu Savienību no nesadarbīgo trešo valstu saraksta pirms denonsēšana stājas spēkā, denonsēšanu atsauc un Komisija par šo atsaukšanu nekavējoties paziņo Komoru Salu Savienībai.
   3. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Briselē, 2018. gada 14. maijā

            Padomes vārdā –

            priekšsēdētāja

         E. ZAHARIEVA

      (1)  2018. gada 15. marta piekrišana (Oficiālajā Vēstnesī vēl nav publicēta).

      (2)  Padomes Regula (EK) Nr. 1563/2006 (2006. gada 5. oktobris), lai noslēgtu Partnerattiecību nolīgumu zivsaimniecības nozarē starp Eiropas Kopienu un Komoru Salu Savienību (OV L 290, 20.10.2006., 6. lpp.).

      (3)  Padomes Regula (EK) Nr. 1005/2008 (2008. gada 29. septembris), ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju, un ar ko groza Regulas (EEK) Nr. 2847/93, (EK) Nr. 1936/2001 un (EK) Nr. 601/2004, un ar ko atceļ Regulas (EK) Nr. 1093/94 un (EK) Nr. 1447/1999 (OV L 286, 29.10.2008., 1. lpp.).

      (4)  Komisijas Lēmums (2015. gada 1. oktobris) par trešās valsts informēšanu par iespējamību, ka tai var noteikt nesadarbīgas trešās valsts statusu cīņā pret nelegālu, nereģistrētu un neregulētu zveju (OV C 324, 2.10.2015., 6. lpp.).

      (5)  Komisijas Īstenošanas lēmums (ES) 2017/889 (2017. gada 23. maijs), ar kuru Komoru Salu Savienību nosaka par nelegālas, nereģistrētas un neregulētas zvejas apkarošanā nesadarbīgu trešo valsti (OV L 135, 24.5.2017., 35. lpp.).

      (6)  Padomes Īstenošanas lēmums (ES) 2017/1332 (2017. gada 11. jūlijs), ar kuru attiecībā uz Komoru Salu Savienību groza Īstenošanas lēmumu 2014/170/ES, ar ko izveido nelegālas, nereģistrētas un neregulētas zvejas apkarošanā nesadarbīgu trešo valstu sarakstu (OV L 185, 18.7.2017., 37. lpp.).

      (7)  Padomes Īstenošanas lēmums 2014/170/ES (2014. gada 24. marts), ar ko izveido NNN zvejas apkarošanā nesadarbīgu trešo valstu sarakstu saskaņā ar Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju (OV L 91, 27.3.2014., 43. lpp.).


title: Padomes Lēmums (ES) 2018/768 (2018. gada 22. maijs) par nostāju, kas Eiropas Savienības vārdā jāieņem Starptautisko dzelzceļa pārvadājumu starpvaldību organizācijas Bīstamo kravu pārvadājumu ekspertu komitejas 55. sesijā attiecībā uz dažiem Konvencijas par starptautiskajiem dzelzceļa pārvadājumiem C papildinājuma grozījumiem

text:
               25.5.2018

               LV

               Eiropas Savienības Oficiālais Vēstnesis

               L 129/77

         PADOMES LĒMUMS (ES) 2018/768
   (2018. gada 22. maijs)
   par nostāju, kas Eiropas Savienības vārdā jāieņem Starptautisko dzelzceļa pārvadājumu starpvaldību organizācijas Bīstamo kravu pārvadājumu ekspertu komitejas 55. sesijā attiecībā uz dažiem Konvencijas par starptautiskajiem dzelzceļa pārvadājumiem C papildinājuma grozījumiem
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 91. pantu saistībā ar 218. panta 9. punktu,
   ņemot vērā Eiropas Komisijas priekšlikumu,
   tā kā:

               (1)

               Saskaņā ar Padomes Lēmumu 2013/103/ES (1) Savienība pievienojās 1980. gada 9. maija Konvencijai par starptautiskajiem dzelzceļa pārvadājumiem, kas grozīta ar 1999. gada 3. jūnija Viļņas protokolu (“COTIF konvencija”).

               (2)

               Visas dalībvalstis, izņemot Kipru un Maltu, ir COTIF konvencijas līgumslēdzējas puses un piemēro to.

               (3)

               Saskaņā ar COTIF konvenciju 13. panta 1. punkta d) apakšpunktu un 33. panta 5. punktu Starptautisko dzelzceļa pārvadājumu starpvaldību organizācijas (“OTIF”) Bīstamo kravu pārvadājumu ekspertu komiteja (“RID ekspertu komiteja”) var izdarīt grozījumus COTIF konvencijas C papildinājuma pielikumā, proti, grozīt – Noteikumus par bīstamo kravu starptautiskajiem dzelzceļa pārvadājumiem (“RID”).

               (4)

               Eiropas Parlamenta un Padomes Direktīvā 2008/68/EK (2) noteiktas prasības attiecībā uz bīstamo kravu pārvadājumiem pa autoceļiem, dzelzceļu un iekšējiem ūdensceļiem dalībvalstu teritorijā vai starp dalībvalstīm, atsaucoties uz RID.

               (5)

               Lai RID pielikumu pielāgotu tehnikas un zinātnes attīstībai, ir svarīgi, ka RID ekspertu komiteja pieņem grozījumus, kas attiecas uz tehniskajiem standartiem vai vienotiem tehniskajiem priekšrakstiem. Minēto grozījumu mērķis ir nodrošināt drošus un efektīvus bīstamo kravu pārvadājumus, vienlaicīgi ņemot vērā zinātnes un tehnikas attīstību šajā nozarē un tādu jaunu vielu un priekšmetu izstrādi, kas varētu radīt apdraudējumu, kad tiek pārvadāti.

               (6)

               Ar Direktīvu 2008/68/EK izveidotā Bīstamo kravu pārvadājumu komiteja ir veikusi sākotnējās apspriedes par ierosinātajiem grozījumiem.

               (7)

               Paredzēts, ka RID ekspertu komiteja 55. sesijā 2018. gada 30. maijā pieņems lēmumu par RID grozījumiem.

               (8)

               Ir lietderīgi noteikt nostāju, kas Savienības vārdā ir jāieņem RID ekspertu komitejā, jo minētās komitejas pieņemtais lēmums Savienībai būs saistošs.

               (9)

               Tādēļ Savienības nostājas RID ekspertu komitejas 55. sesijā pamatā vajadzētu būt šā lēmuma pielikumam,

         IR PIEŅĒMUSI ŠO LĒMUMU.
   1. pants
   Nostājas, kas Savienības vārdā ir jāieņem RID ekspertu komitejas 55. sesijā attiecībā uz 1980. gada 9. maija Konvenciju par starptautiskajiem dzelzceļa pārvadājumiem, kas grozīta ar 1999. gada 3. jūnija Viļņas protokolu, ir noteikta šā lēmuma pielikumā.
   Savienības pārstāvji RID ekspertu komitejā var piekrist nelielām izmaiņām šā lēmuma pielikumā minētajos dokumentos bez Padomes papildu lēmuma.
   2. pants
   Pēc RID ekspertu komitejas lēmumu pieņemšanas, tos publicē Eiropas Savienības Oficiālajā Vēstnesī, norādot to spēkā stāšanās datumu.
   3. pants
   Šis lēmums stājas spēkā tā pieņemšanas dienā.

      Briselē, 2018. gada 22. maijā

            Padomes vārdā –

            priekšsēdētājs

         K. VALCHEV

      (1)  Padomes Lēmums 2013/103/ES (2011. gada 16. jūnijs) par to, lai noslēgtu Nolīgumu starp Eiropas Savienību un Starptautisko dzelzceļa pārvadājumu starpvaldību organizāciju par Eiropas Savienības pievienošanos 1980. gada 9. maija Konvencijai par starptautiskajiem dzelzceļa pārvadājumiem (COTIF), kas grozīta ar 1999. gada 3. jūnija Viļņas protokolu (OV L 51, 23.2.2013., 1. lpp.).

      (2)  Eiropas Parlamenta un Padomes Direktīva 2008/68/EK (2008. gada 24. septembris) par bīstamo kravu iekšzemes pārvadājumiem (OV L 260, 30.9.2008., 13. lpp.).

      PIELIKUMS

                  Priekšlikums

                  Atsauces dokuments

                  Temats

                  Piezīmes

                  Savienības nostāja

                  1.

                  OTIF/RID/CE/GTP/2017/1

                  Bīstamības identifikācijas numurs ANO numuriem 3166 un 3171

                  Tehniskā vienprātība OTIF pastāvīgajā darba grupā pieņemt grozīto tekstu

                  Atbalstīt grozījumus

                  2.

                  OTIF/RID/CE/GTP/2017/3

                  Bīstamo kravu pārvadāšana rokas bagāžā un reģistrētajā bagāžā

                  Tehniskā vienprātība OTIF pastāvīgajā darba grupā pieņemt grozīto tekstu

                  Atbalstīt grozījumu

                  3.

                  OTIF/RID/CE/GTP/2017/5

                  WP.15 102. sesija (Ženēvā 2017. gada 8. –12. maijā)

                  Tehniskā vienprātība OTIF pastāvīgajā darba grupā pieņemt grozīto tekstu

                  Atbalstīt pastāvīgās darba grupas pārskatītos grozījumus

                  4.

                  OTIF/RID/CE/GTP/2017/7/Rev.1

                     RID 2017. gada izdevuma otrā labojumu saraksta projekts

                  Tehniskā vienprātība OTIF pastāvīgajā darba grupā pieņemt grozīto tekstu

                  Atbalstīt pastāvīgās darba grupas pārskatītos grozījumus

                  5.

                  OTIF/RID/CE/GTP/2017/8

                  Neformāla darba grupa sašķidrinātās gāzes cisternvagonu uzpildes un iztukšošanas kontrolsarakstu jautājumā (Florencē 2017. gada 11. –13. jūlijā)

                  Tehniskā vienprātība OTIF pastāvīgajā darba grupā pieņemt grozīto tekstu

                  Atbalstīt pastāvīgās darba grupas pārskatītos grozījumus

                  6.

                  OTIF/RID/CE/GTP/2017/15

                  Konsolidētie teksti, kas 2016. un 2017. gadā pieņemti apvienotajā sanāksmē un 2016. gada novembrī – RID ekspertu komitejas pastāvīgajā darba grupā

                  Tehniskā vienprātība OTIF pastāvīgajā darba grupā pieņemt grozīto tekstu

                  Atbalstīt pastāvīgās darba grupas pārskatītos grozījumus

                  7.

                  Tas pats

                  Grozījumi, kurus pastāvīgajai darba grupai jāturpina izvērtēt

                  —

                  —

                  8.

                  Tas pats

                  Tie, par kuriem nepieciešams kopējs ANO/EEK–OTIF apvienotās sanāksmes viedoklis

                  Jāsekmē efektīvi multimodālie pārvadājumi

                  Atbalstīt apvienotajā sanāksmē ieteikto grozījumu

                  9.

                  OTIF/RID/CE/GTP/2017/INF.8

                  Dublēti ievilkumi 4.3.3.5. punktā

                  Tehniskā vienprātība OTIF pastāvīgajā darba grupā pieņemt grozīto tekstu

                  Atbalstīt pastāvīgās darba grupas pārskatītos grozījumus

                  10.

                  OTIF/RID/CE/GTP/2017/INF.10

                  Pārejas noteikumi

                  Tehniskā vienprātība OTIF pastāvīgajā darba grupā pieņemt grozīto tekstu

                  Atbalstīt pastāvīgās darba grupas pārskatītos grozījumus

                  11.

                  OTIF/RID/CE/GTP/2017/INF.12

                  Ierosinātais 2.1.3.5.5. punkta grozījums dokumentā OTIF/RID/CE/GTP/2017/15

                  Tehniskā vienprātība OTIF pastāvīgajā darba grupā pieņemt grozīto tekstu

                  Atbalstīt pastāvīgās darba grupas pārskatītos grozījumus

                  12.

                  OTIF/RID/CE/GTP/2017/INF.16

                  WP.15 103. sesija (Ženēvā 2017. gada 6. –10. novembrī)

                  Tehniskā vienprātība OTIF pastāvīgajā darba grupā pieņemt grozīto tekstu

                  Atbalstīt pastāvīgās darba grupas pārskatītos grozījumus


title: Padomes Lēmums (ES, Euratom) 2018/767 (2018. gada 22. maijs), ar ko nosaka laikposmu devītajai pārstāvju ievēlēšanai Eiropas Parlamentā vispārējās tiešās vēlēšanās

text:
               25.5.2018

               LV

               Eiropas Savienības Oficiālais Vēstnesis

               L 129/76

         PADOMES LĒMUMS (ES, Euratom) 2018/767
   (2018. gada 22. maijs),
   ar ko nosaka laikposmu devītajai pārstāvju ievēlēšanai Eiropas Parlamentā vispārējās tiešās vēlēšanās
   EIROPAS SAVIENĪBAS PADOME,
   Ņemot vērā 1976. gada 20. septembra Aktu par Eiropas Parlamenta deputātu ievēlēšanu vispārējās tiešās vēlēšanās (1) un jo īpaši tā 11. panta 2. punkta otro daļu,
   ņemot vērā Eiropas Parlamenta atzinumu (2),
   tā kā:

               (1)

               Ar Lēmumu 78/639/Euratom, EOTK, EEK (3) Padome Eiropas Parlamenta deputātu pirmajai ievēlēšanai vispārējās tiešās vēlēšanās noteica laikposmu no 1979. gada 7. jūnija līdz 10. jūnijam.

               (2)

               Devītās vēlēšanas nav iespējams rīkot attiecīgajā 2019. gada laikposmā.

               (3)

               Tāpēc būtu jānosaka cits vēlēšanu laikposms,

         IR PIEŅĒMUSI ŠO LĒMUMU.
   1. pants
   Laikposms, kas minēts 1976. gada 20. septembra Akta par Eiropas Parlamenta deputātu ievēlēšanu vispārējās tiešās vēlēšanās 10. panta 1. punktā, devītajām vēlēšanām ir no 2019. gada 23. maija līdz 26. maijam.
   2. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Briselē, 2018. gada 22. maijā

            Padomes vārdā –

            priekšsēdētājs

         K. VALCHEV

      (1)  OV L 278, 8.10.1976., 5. lpp.

      (2)  2018. gada 18. aprīļa atzinums (Oficiālajā Vēstnesī vēl nav publicēts).

      (3)  Padomes Lēmums 78/639/Euratom, EOTK, EEK (1978. gada 25. jūlijs), ar ko nosaka laikposmu pirmajai Eiropas Parlamenta deputātu ievēlēšanai vispārējās tiešās vēlēšanās (OV L 205, 29.7.1978., 75. lpp.).


title: Komisijas Lēmums (2018. gada 18. jūnijs), ar ko aizstāj REFIT platformas ieinteresēto personu grupas locekli

text:
               21.6.2018

               LV

               Eiropas Savienības Oficiālais Vēstnesis

               C 217/2

         KOMISIJAS LĒMUMS
   (2018. gada 18. jūnijs),
   ar ko aizstāj REFIT platformas ieinteresēto personu grupas locekli
   (2018/C 217/02)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Komisijas 2015. gada 19. maija Lēmumu C(2015) 3261 final, ar ko izveido REFIT platformu, un jo īpaši tā 4. pantu,
   tā kā:

               (1)

               Komisijas Lēmuma C(2015) 3261 final, ar ko izveido REFIT platformu (“platforma”), 4. pantā ir paredzēts, ka platformu veidos “valdību pārstāvju grupa” un “ieinteresēto personu grupa” un ka “ieinteresēto personu grupā” ir ne vairāk kā 20 eksperti, no kuriem divi pārstāv Eiropas Ekonomikas un sociālo lietu komiteju un Reģionu komiteju, savukārt pārējie – uzņēmējdarbības jomu, tostarp MVU, kā arī sociālos partnerus un pilsoniskās sabiedrības organizācijas, kam ir tieša pieredze Savienības tiesību aktu piemērošanā. Ekspertus, kas darbojas ieinteresēto personu grupā, ieceļ privātpersonas statusā vai kā personas, kuras pārstāv vairāku ieinteresēto personu kopējās intereses.

               (2)

               Lēmuma 4. panta 4. punktā paredzēts, ka Komisija pēc Komisijas priekšsēdētāja pirmā vietnieka priekšlikuma ieceļ ieinteresēto personu grupas locekļus, kas tiek atlasīti no pretendentiem, kuriem ir tieša pieredze Savienības tiesību aktu piemērošanā un kuri ir atsaukušies uzaicinājumam iesniegt pieteikumus. Ar iecelšanu pēc iespējas nodrošina dažādo nozaru, interešu un Savienības reģionu, kā arī dzimumu līdzsvarotu pārstāvību. Lēmuma 4. panta 5. punktā paredzēts, ka grupas locekļus ieceļ līdz 2019. gada 31. oktobrim. Saskaņā ar lēmuma 4. panta 6. punktu locekļus, kuri atkāpjas, var aizstāt uz atlikušo pilnvaru termiņu.

               (3)

               Komisijas 2015. gada 16. decembra Lēmumā C(2015) 9063 final par REFIT platformas ieinteresēto personu grupas locekļu iecelšanu (1) paredzēts – ja kāds ieinteresēto personu grupas loceklis zaudē locekļa statusu platformas pilnvaru termiņa laikā, tad priekšsēdētāja pirmais vietnieks var izvirzīt aizstājēju no sākotnējā to kandidātu saraksta, kuri atsaucās uzaicinājumam izteikt ieinteresētību kļūt par ieinteresēto personu grupas locekli.

               (4)

                  Nina Renshaw no 2017. gada 27. oktobra atkāpās kā ieinteresēto personu grupas locekle.

               (5)

                  Michael Huether ir sākotnējā to kandidātu sarakstā, kuri atsaucās uzaicinājumam izteikt ieinteresētību kļūt par ieinteresēto personu grupas locekli,

         IR NOLĒMUSI ŠĀDI.
   Vienīgais pants

      Michael Huether līdz 2019. gada 31. oktobrim ir iecelts par REFIT platformas ieinteresēto personu grupas locekli, aizstājot Nina Renshaw.

      Briselē, 2018. gada 18. jūnijā

            Komisijas vārdā –

            pirmais priekšsēdētāja vietnieks

         Frans TIMMERMANS

      (1)  https://ec.europa.eu/info/sites/info/files/commission-decision-appointment-of-members-stakeholder-group-refit-platform_dec2015_en.pdf.

      PIELIKUMS

                  Vārds, uzvārds

                  Valstspiederība

                  Pārstāv ieinteresēto personu kopējās intereses konkrētā politikas jomā

                  Pašreizējais darba devējs

                     Michael Hüther

                  Vācijas

                  NĒ

                  Vācijas Ekonomikas institūts Ķelnē (Institut der deutschen Wirtschaft Köln e.V.)


               25.7.2018

               LV

               Eiropas Savienības Oficiālais Vēstnesis

               C 263/163

      P8_TA(2017)0056
      Pieprasījums atcelt Marine Le Pen imunitāti
      Eiropas Parlamenta 2017. gada 2. marta lēmums par pieprasījumu atcelt Marine Le Pen imunitāti (2016/2295(IMM))
      (2018/C 263/22)

         Eiropas Parlaments,

                  —

                  ņemot vērā pieprasījumu atcelt deputātes Marine Le Pen imunitāti, kuru Francijas Tieslietu ministrs Jean-Jaques Urovas nosūtījis 2016. gada 5. oktobrī saistībā ar izmeklēšanu, kuru veic Nantēras Reģionālā tiesa par to, ka deputāte Marine Le Pen publicējusi vardarbīga rasktura islāmistu attēlus savā Twitter kontā,

                  —

                  pēc deputātes Marine Le Pen pārstāvja Jean-François Jalkh uzklausīšanas saskaņā ar Reglamenta 9. panta 6. punktu,

                  —

                  ņemot vērā 7. protokola par privilēģijām un imunitāti Eiropas Savienībā 8. un 9. pantu, kā arī 1976. gada 20. septembra Akta par Eiropas Parlamenta deputātu ievēlēšanu tiešās vispārējās vēlēšanās 6. panta 2. punktu,

                  —

                  ņemot vērā Eiropas Savienības Tiesas 1964. gada 12. maija, 1986. gada 10. jūlija, 2008. gada 15. un 21. oktobra, 2010. gada 19. marta, 2011. gada 6. septembra un 2013. gada 17. janvāra spriedumu (1),

                  —

                  ņemot vērā Francijas Republikas Konstitūcijas 26. pantu,

                  —

                  ņemot vērā Reglamenta 5. panta 2. punktu, 6. panta 1. punktu un 9. pantu,

                  —

                  ņemot vērā Juridiskās komitejas ziņojumu (A8-0047/2017),

                  A.

                  tā kā Francijas tiesu iestādes ir pieprasījušas atcelt Eiropas Parlamenta deputātes un Nacionālās frontes (NF) priekšsēdētājas Marine Le Pen imunitāti, jo pret viņu ir ierosināta procedūra par tādu vardarbīga rakstura attēlu izplatīšanu Twitter vietnē 2015. gada 16. decembrī, kuros ir redzams, kā teroristiskais grupējums Da’esh izpilda nāvessodu trim saviem ķīlniekiem, un kuriem ir pievienots komentārs “Redziet, kas ir Da’esh”, pēc tam, kad tīmekļa radiostacijā RMC tika sniegta intervija, kurā NF popularitātes pieaugums tika salīdzināts ar teroristiskā grupējuma Da’esh darbību;

                  B.

                  tā kā saskaņā ar Eiropas Parlamenta iedibināto praksi minēto imunitāti var atcelt, ja paustajiem viedokļiem un/vai attēliem, uz kuriem attiecas tiesvedība, nav skaidra vai tieša sakara ar tā Eiropas Parlamenta deputāta parlamentāro pienākumu pildīšanu, pret kuru ir ierosināta tiesvedība, un ja minētie viedokļi nav pausti vai attēli publicēti sakarā ar viedokli, ko viņi pauduši, vai balsojumu, ko viņi veikuši, pildot minētos pienākumus, saskaņā ar Protokola Nr. 7 par privilēģijām un imunitāti Eiropas Savienībā 8. pantu un Francijas Republikas Konstitūcijas 26. pantu;

                  C.

                  tā kā papildus tam saskaņā ar Protokola Nr. 7 par privilēģijām un imunitāti Eiropas Savienībā 9. pantu Eiropas Parlamenta locekļiem savā valstī ir imunitāte, ko piešķir attiecīgās valsts parlamenta locekļiem;

                  D.

                  tā kā tādu vardarbīga rakstura attēlu izplatīšana, kas var aizskart cilvēka cieņu, ir uzskatāma par noziedzīgu nodarījumu, kas paredzēts Francijas Republikas Kriminālkodeksa 227-24., 227-29, 227-31.pantā.

                  E.

                  tā kā 6-1. pantā Francijas 2004. gada 21. jūnija likumā Nr. 2004-575 par digitālās ekonomikas uzticamību, kurā ir iestrādāta Eiropas Parlamenta un Padomes 2000. gada 8. jūnija Direktīva 2000/31/EK par dažiem informācijas sabiedrības pakalpojumu tiesiskiem aspektiem, jo īpaši elektronisko tirdzniecību, iekšējā tirgū (Elektroniskās tirdzniecības direktīva), ir minēta informācijas sabiedrības pakalpojumu sniedzēju darbība, nevis individuāla darbība;

                  F.

                  tā ka, neskatoties uz to, ka Marine Le Pen publicētie attēli ir pieejami visiem tīmekļa meklētājā Google un ir plaši kopēti tīmeklī pēc to sākotnējās publicēšanas, to vardarbīgais raksturs joprojām ir tāds, ka tie tomēr var aizskart cilvēku cieņu;

                  G.

                  tā kā viena no ķīlniekiem James Foley ģimene 2015. gada 17. decembrī, proti, pēc tiesu iestāžu iesaistīšanās, prasīja attēlus dzēst, un tā kā pēc minētā pieprasījuma deputāte Marine Le Pen dzēsa tikai James Foley fotogrāfiju;

                  H.

                  tā kā laiks, kurā tika veikta pret deputāti Marine Le Pen ierosinātā tiesvedība, atbilst to procesu parastajam ilgumam, kurus ierosina, pamatojoties uz preses un citu saziņas līdzekļu publikācijām, un tā kā līdz ar to nav pamata aizdomām par fumus persecutionis, proti, par situāciju, kas pēc savām pazīmēm vai pierādījumiem liktu domāt par nodomu kaitēt deputāta politiskajai darbībai;

                  I.

                  tā kā Francijas Republikas Konstitūcijas 26. pantā ir paredzēts, ka Parlamenta deputātu saistībā ar kriminālnoziegumu vai kriminālpārkāpumu var aizturēt vai viņam var piemērot kādus citus brīvības atņemšanas vai ierobežošanas pasākumus tikai ar Parlamenta atļauju;

                  J.

                  tā kā Eiropas Parlamenta uzdevums nav nedz noteikt kāda deputāta vainu vai nevainīgumu, nedz spriest par to, vai ir vai nav pamata uzsākt kriminālprocesu par darbībām, kas deputātam piedēvētas,

                  1.

                  nolemj atcelt Marine Le Pen deputāta imunitāti;

                  2.

                  uzdod priekšsēdētājam šo lēmumu un atbildīgās komitejas ziņojumu nekavējoties nosūtīt Francijas Republikas kompetentajai iestādei un deputātei Marine Le Pen.

         (1)  Tiesas 1964. gada 12. maija spriedums, Wagner/Fohrmann un Krier, 101/63, ECLI:EU:C:1964:28; Tiesas 1986. gada 10. jūlija spriedums, Wybot/Faure u. c., 149/85, ECLI:EU:C:1986:310; Vispārējās tiesas 2008. gada 15. oktobra spriedums, Mote/Parlaments, T-345/05, ECLI:EU:T:2008:440; Tiesas 2008. gada 21. oktobra spriedumi, Marra/De Gregorio un Clemente, C-200/07 un C-201/07, ECLI:EU:C:2008:579; Tiesas 2010. gada 19. marta spriedums, Gollnisch/Parlaments, T-42/06, ECLI:EU:T:2010:102; Tiesas 2011. gada 6. septembra spriedums, Patriciello, C-163/10, ECLI: EU:C:2011:543; Vispārējās tiesas 2013. gada 17. janvāra spriedumi, Gollnisch/Parlaments, T-346/11 un T-347/11, ECLI:EU:T:2013:23.


title: Padomes Lēmums (ES) 2018/1089 (2018. gada 22. jūnijs) par to, lai Savienības vārdā noslēgtu Nolīgumu starp Eiropas Savienību un Norvēģijas Karalisti par administratīvo sadarbību, krāpšanas apkarošanu un prasījumu piedziņu pievienotās vērtības nodokļa jomā

text:
                  1.8.2018

                  LV

                  Eiropas Savienības Oficiālais Vēstnesis

                  L 195/1

         PADOMES LĒMUMS (ES) 2018/1089
         (2018. gada 22. jūnijs)
         par to, lai Savienības vārdā noslēgtu Nolīgumu starp Eiropas Savienību un Norvēģijas Karalisti par administratīvo sadarbību, krāpšanas apkarošanu un prasījumu piedziņu pievienotās vērtības nodokļa jomā
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 113. pantu saistībā ar 218. panta 6. punkta otrās daļas b) apakšpunktu,
         ņemot vērā Eiropas Komisijas priekšlikumu,
         ņemot vērā Eiropas Parlamenta atzinumu (1),
         tā kā:

                     (1)

                     Saskaņā ar Padomes Lēmumu (ES) 2017/2381 (2) Nolīgums starp Eiropas Savienību un Norvēģijas Karalisti par administratīvo sadarbību, krāpšanas apkarošanu un prasījumu piedziņu pievienotās vērtības nodokļa jomā (“nolīgums”) tika parakstīts 2018. gada 6. februārī.

                     (2)

                     Nolīguma teksts, kas ir sarunu rezultāts, pienācīgi atspoguļo Padomes dotās sarunu norādes.

                     (3)

                     Notika apspriešanās ar Eiropas Datu aizsardzības uzraudzītāju saskaņā ar Eiropas Parlamenta un Padomes Regulas (EK) Nr. 45/2001 (3) 28. panta 2. punktu.

                     (4)

                     Nolīgums būtu jāapstiprina,

               IR PIEŅĒMUSI ŠO LĒMUMU.

            1. pants
            Ar šo Savienības vārdā tiek apstiprināts Nolīgums starp Eiropas Savienību un Norvēģijas Karalisti par administratīvo sadarbību, krāpšanas apkarošanu un prasījumu piedziņu pievienotās vērtības nodokļa jomā.
            Nolīguma teksts ir pievienots šim lēmumam.

            2. pants
            Padomes priekšsēdētājs Savienības vārdā sniedz nolīguma 44. panta 2. punktā paredzēto paziņojumu.

            3. pants
            Komisija, kam palīdz dalībvalstu pārstāvji, pārstāv Savienību Apvienotajā komitejā, kas izveidota saskaņā ar nolīguma 41. pantu.

            4. pants
            Šis lēmums stājas spēkā trešajā dienā pēc tā publicēšanas Eiropas Savienības Oficiālajā Vēstnesī.

            Luksemburgā, 2018. gada 22. jūnijā

                  Padomes vārdā –

                  priekšsēdētājs

               V. GORANOV

            (1)  2018. gada 29. maija atzinums (Oficiālajā Vēstnesī vēl nav publicēts).

            (2)  Padomes Lēmums (ES) 2017/2381 (2017. gada 5. decembris) par to, lai Savienības vārdā parakstītu Nolīgumu starp Eiropas Savienību un Norvēģijas Karalisti par administratīvo sadarbību, krāpšanas apkarošanu un prasījumu piedziņu pievienotās vērtības nodokļa jomā (OV L 340, 20.12.2017., 4. lpp.).

            (3)  Eiropas Parlamenta un Padomes Regula (EK) Nr. 45/2001 (2000. gada 18. decembris) par fizisku personu aizsardzību attiecībā uz personas datu apstrādi Kopienas iestādēs un struktūrās un šādu datu brīvu apriti (OV L 8, 12.1.2001., 1. lpp.).


title: Padomes Lēmums (ES) 2018/1107 (2018. gada 20. jūlijs) par to, lai noslēgtu Partnerības un sadarbības nolīgumu starp Eiropas Savienību un tās dalībvalstīm, no vienas puses, un Irākas Republiku, no otras puses

text:
                  10.8.2018

                  LV

                  Eiropas Savienības Oficiālais Vēstnesis

                  L 203/1

         PADOMES LĒMUMS (ES) 2018/1107
         (2018. gada 20. jūlijs)
         par to, lai noslēgtu Partnerības un sadarbības nolīgumu starp Eiropas Savienību un tās dalībvalstīm, no vienas puses, un Irākas Republiku, no otras puses
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 91., 100., 207. un 209. pantu saistībā ar 218. panta 6. punkta a) apakšpunktu,
         ņemot vērā Eiropas Komisijas priekšlikumu,
         ņemot vērā Eiropas Parlamenta piekrišanu (1),
         tā kā:

                     (1)

                     Partnerības un sadarbības nolīgums starp Eiropas Savienību un to dalībvalstīm, no vienas puses, un Irākas Republiku, no otras puses, (“nolīgums”), tika parakstīts 2012. gada 11. maijā, ņemot vērā tā iespējamo noslēgšanu vēlāk.

                     (2)

                     Nolīgums būtu jāapstiprina,

               IR PIEŅĒMUSI ŠO LĒMUMU.

            1. pants
            Ar šo Savienības vārdā tiek apstiprināts Partnerības un sadarbības nolīgums starp Eiropas Savienību un tās dalībvalstīm, no vienas puses, un Irākas Republiku, no otras puses, kopā ar Nobeiguma aktam pievienotajiem pielikumiem un deklarāciju, ko vienpusēji sniegusi Savienība (2).

            2. pants
            Padomes priekšsēdētājs Savienības vārdā sniedz nolīguma 116. pantā paredzēto paziņojumu, lai paustu Savienības piekrišanu uzņemties nolīguma saistības (3).

            3. pants
            Šis lēmums stājas spēkā tā pieņemšanas dienā.

            Briselē, 2018. gada 20. jūlijā

                  Padomes vārdā –

                  priekšsēdētājs

               G. BLÜMEL

            (1)  2018. gada 4. jūlija piekrišana (Oficiālajā Vēstnesī vēl nav publicēta).

            (2)  Nolīgums ir publicēts OV L 204, 2012. gada 31. jūlijs, 20. lpp., kopā ar lēmumu par parakstīšanu

            (3)  Nolīguma spēkā stāšanās dienu Padomes Ģenerālsekretariāts publicēs Eiropas Savienības Oficiālajā Vēstnesī.


Komisijas 26.07.2018. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.8959 - Sonatrach) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


title: Padomes Lēmums (KĀDP) 2018/1545 (2018. gada 15. oktobris), ar ko groza Lēmumu (KĀDP) 2017/1869 par Eiropas Savienības padomdevēju misiju drošības sektora reformas atbalstam Irākā (EUAM Iraq)

text:
                  16.10.2018

                  LV

                  Eiropas Savienības Oficiālais Vēstnesis

                  L 259/31

         PADOMES LĒMUMS (KĀDP) 2018/1545
         (2018. gada 15. oktobris),
         ar ko groza Lēmumu (KĀDP) 2017/1869 par Eiropas Savienības padomdevēju misiju drošības sektora reformas atbalstam Irākā (EUAM Iraq)
         EIROPAS SAVIENĪBAS PADOME,
         ņemot vērā Līgumu par Eiropas Savienību un jo īpaši tā 42. panta 4. punktu un 43. panta 2. punktu,
         ņemot vērā Savienības Augstās pārstāves ārlietās un drošības politikas jautājumos priekšlikumu,
         tā kā:

                     (1)

                     Padome 2017. gada 16. oktobrī pieņēma Lēmumu (KĀDP) 2017/1869 (1), ar ko izveido Eiropas Savienības padomdevēju misiju drošības sektora reformas atbalstam Irākā (EUAM Iraq).

                     (2)

                     Pēc EUAM Iraq stratēģiskās pārskatīšanas Politikas un drošības komiteja ieteica EUAM Iraq pilnvaras grozīt un pagarināt par astoņpadsmit mēnešiem.

                     (3)

                     Tāpēc būtu attiecīgi jāgroza Lēmums (KĀDP) 2017/1869.

                     (4)

                        EUAM Iraq tiks īstenota situācijā, kas var pasliktināties un varētu kavēt Līguma par Eiropas Savienību 21. pantā izklāstīto Savienības ārējās darbības mērķu sasniegšanu,

               IR PIEŅĒMUSI ŠO LĒMUMU.

            1. pants
            Lēmumu (KĀDP) 2017/1869 groza šādi:

                        1)

                        lēmuma 2. un 3. pantu aizstāj ar šādiem:

                           “2. pants
                           Mērķi

                              EUAM Iraq stratēģiskie mērķi ir šādi:

                                       1)

                                       sniegt Irākas iestādēm padomus un speciālās zināšanas stratēģiskā līmenī, lai apzinātu un noteiktu vajadzības saskaņotai Irākas Nacionālās drošības programmas drošības sektora reformas civilo aspektu un saistīto plānu īstenošanai;

                                       2)

                                       analizēt, novērtēt un apzināt iespējas valsts, reģionālā un provinciālā līmenī lielākai Savienības iesaistei, lai atbalstītu civilās drošības sektora reformas vajadzības, sniedzot informāciju un Savienībai un dalībvalstīm atvieglojot plānošanu un īstenošanu;

                                       3)

                                       palīdzēt Savienības delegācijai koordinēt Savienības un dalībvalstu atbalstu drošības sektora reformas jomā, nodrošinot Savienības rīcības saskaņotību.

                           3. pants
                           Uzdevumi

                              1.   Lai sasniegtu 2. panta 1) punktā izklāstītos mērķus, EUAM Iraq:

                                          a)

                                          pastiprina stratēģiskos padomus par nacionālu stratēģiju izstrādi terorisma apkarošanai un novēršanai (tostarp vardarbīga ekstrēmisma apkarošanai) un organizētās noziedzības apkarošanai un novēršanai, tostarp nosakot politiku un rīcības plānus to izstrādei un īstenošanai, nodrošinot ietverošu pieeju;

                                          b)

                                          kā daļu no Nacionālās drošības stratēģijas īstenošanas – atbalsta Iekšlietu ministrijas Plānošanas direktorātu departamenta institucionālo reformu plānošanā un seko līdzi to īstenošanai;

                                          c)

                                          atbalsta saskaņotu nacionālo stratēģiju īstenošanu un sniedz ieguldījumu drošības sektora reformas struktūras vadībā un darbībā drošības sektora reformas programmas sistēmu un visaptverošās programmas kontekstā;

                                          d)

                                          definē un atbalsta visaptverošas stratēģijas, ar ko apkaro organizēto noziedzību, īstenošanu stratēģiskā līmenī, īpaši norādot uz robežu pārvaldību, finanšu noziegumiem, jo īpaši korupciju, nelikumīgi iegūtu līdzekļu legalizāciju un kultūras mantojuma priekšmetu nelikumīgu tirdzniecību;

                                          e)

                                          sniedz padomus, lai sekmētu cilvēktiesību un dzimumu līdztiesības jēdzienu iekļaušanu nacionālajās stratēģijās un politikā, koncentrējoties uz īstenošanas plāniem Iekšlietu ministrijā un ar Ģenerālinspektora biroja, Cilvēkresursu ģenerāldirektorāta un Iekšlietu ministrijas Mācību direktorāta starpniecību;

                                          f)

                                          atbalsta uzraudzības koncepciju pieņemšanu Iekšlietu ministrijā, kā arī tādu koncepciju pieņemšanu, kas saistītas ar finanšu un administratīvās korupcijas apkarošanu;

                                          g)

                                          sniedz ieguldījumu institucionālās reformas procesā Iekšlietu ministrijā, sekmējot pastiprinātu iestāžu koordināciju, sniedzot konceptuālus instrumentus, lai uzlabotu iestāžu plānošanas, īstenošanas un novērtēšanas spējas stratēģiskā līmenī, un sniedzot padomus par to, kā vadīt reformas cilvēkresursu dimensiju;

                                          h)

                                          dod padomus par darbību ārpus Bagdādes, sniedzot iestādēm atbalstu iestāžu vajadzību novērtēšanā provinces un reģionālā līmenī un iespēju apzināšanā, lai šīs iestādes integrētu reformu procesā, un ar integrēšanu saistīto grūtību apzināšanā;

                                          i)

                                          izveido un uztur efektīvu saikni ar nozīmīgiem starptautiskajiem dalībniekiem, kas darbojas civilās drošības sektora reformā, jo īpaši Apvienoto Nāciju Organizāciju, NATO, globālo koalīciju un Amerikas Savienotajām Valstīm.

                              2.   Lai sasniegtu 2. panta 2) punktā izklāstītos mērķus, EUAM Iraq:

                                          a)

                                          uztur un atjaunina notiekošo un plānoto darbību kartogrammu attiecībā uz drošības sektora reformu un apzina gūtās atziņas un nepilnības visā valstī;

                                          b)

                                          apzina vidēja termiņa un ilgtermiņa vajadzības un iespējas Savienības turpmākai iespējamai iesaistei drošības sektora reformas atbalstīšanā, tostarp reģionālā un provinces līmenī, lai sagatavotu pamatu turpmākai Savienības plānošanai attiecībā uz iespējamu iesaisti nākotnē, tostarp kopā ar NATO, un lai atbalstītu to, pilnīgi ievērojot tādus principus kā iekļautība, savstarpīgums un Savienības lēmumu pieņemšanas autonomija. Plānošanu koordinēs kopā ar NATO Irākā, lai savstarpēji pastiprinošā veidā stiprinātu saskaņotību starp to attiecīgajām darbībām, ar mērķi izveidot sinerģijas un gūt atbalstu tādās jomās kā loģistika, vienlaikus nodrošinot pilnīgu pārredzamību un dalībvalstu atbildību;

                                          c)

                                          koordinējoties ar starptautiskajiem līdzekļu devējiem, apzina ātras iedarbības projektus, kurus varētu īstenot, izmantojot Savienības instrumentus vai divpusēju dalībvalstu iesaisti, piemēram, robežu uzraudzība Bagdādes lidostā.

                              3.   Lai sasniegtu 2. panta 3) punktā izklāstītos mērķus, EUAM Iraq:

                                          a)

                                          atbalsta valsts un starptautisko ieinteresēto personu sadarbību un koordināciju, koncentrējoties uz trijiem līmeņiem, kas paredzēti saskaņā ar drošības sektora reformas stratēģiju;

                                          b)

                                          uztur vadošo koordinācijas lomu valsts drošības tiesību aktu sistēmā un aizsardzības un iekšējās drošības stratēģijas sistēmā;

                                          c)

                                          uztur sadarbību ar atbalsta komiteju drošības sektora reformas jautājumos kā daļu no privileģēta partnerattiecību statusa;

                                          d)

                                          regulāri tiekoties sanāksmēs gan misiju vadītāju, gan ekspertu līmenī, turpina ciešu koordināciju ar Savienības delegāciju civilās drošības sektora reformas, tostarp terorisma apkarošanas un izlūkošanas, jautājumos un ar dalībvalstīm, kas atrodas Bagdādē;

                                          e)

                                          cieši sadarbojoties ar Savienības delegāciju, atbalsta ES stratēģiskā satvara principu iekļaušanu, lai atbalstītu Irākas drošības sektora reformu.

                              4.   Īstenojot 2. panta 3) punktā izklāstītos mērķus, EUAM Iraq atbalsta koordināciju ar Apvienoto Nāciju Organizāciju, jo īpaši ar ANO Attīstības programmu, un citiem starptautiskajiem dalībniekiem uz vietas, tostarp NATO, globālo koalīciju un Amerikas Savienotajām Valstīm, lai sekmētu sinerģijas un saskaņotību, pienācīgi ievērojot Savienības iestāžu sistēmu.”;

                        2)

                        lēmuma 14. panta 1. punktu aizstāj ar šādu:

                           “1.   Finanšu atsauces summa, kas paredzēta, lai ar EUAM Iraq saistītos izdevumus segtu laikposmā no 2017. gada 16. oktobra līdz 2018. gada 17. oktobrim, ir 17 300 000 EUR.
                           Finanšu atsauces summa, kas paredzēta, lai ar EUAM Iraq saistītos izdevumus segtu laikposmā no 2018. gada 18. oktobra līdz 2020. gada 17. aprīlim, ir 64 800 000 EUR.
                           Par finanšu atsauces summu jebkuram turpmākam laikposmam lēmumu pieņem Padome.”

                        3)

                        lēmuma 17. panta otro daļu aizstāj ar šādu:
                        “To piemēro līdz 2020. gada 17. aprīlim.”

            2. pants
            Šis lēmums stājas spēkā tā pieņemšanas dienā.

            Luksemburgā, 2018. gada 15. oktobrī

                  Padomes vārdā –

                  priekšsēdētāja

               F. MOGHERINI

            (1)  Padomes Lēmums (KĀDP) 2017/1869 (2017. gada 16. oktobris) par Eiropas Savienības padomdevēju misiju drošības sektora reformas atbalstam Irākā (EUAM Iraq) (OV L 266, 17.10.2017., 12. lpp.).


title: Padomes Lēmums (KĀDP) 2018/1544 (2018. gada 15. oktobris) par ierobežojošiem pasākumiem pret ķīmisko ieroču izplatīšanu un izmantošanu

text:
                  16.10.2018

                  LV

                  Eiropas Savienības Oficiālais Vēstnesis

                  L 259/25

         PADOMES LĒMUMS (KĀDP) 2018/1544
         (2018. gada 15. oktobris)
         par ierobežojošiem pasākumiem pret ķīmisko ieroču izplatīšanu un izmantošanu
         EIROPAS SAVIENĪBAS PADOME,
         ņemot vērā Līgumu par Eiropas Savienību un jo īpaši tā 29. pantu,
         ņemot vērā Savienības Augstās pārstāves ārlietās un drošības politikas jautājumos priekšlikumu,
         tā kā:

                     (1)

                     Eiropas Savienība atbalsta starptautiskos atbruņošanās, neizplatīšanas un ieroču kontroles līgumus un režīmus.

                     (2)

                     Savienība atbalsta efektīvu Konvencijas par ķīmisko ieroču izstrādes, izgatavošanas, uzkrāšanas un pielietošanas aizliegumu un ķīmisko ieroču iznīcināšanu (turpmāk “CWC”) īstenošanu un universalizāciju un uzsver savu atbalstu Ķīmisko ieroču aizlieguma organizācijai (OPCW) un tās Tehniskajam sekretariātam un uzsver to nozīmi. Savienība stingri nosoda ķīmisko ieroču izplatīšanu un pielietošanu neatkarīgi no tā, kur to veic, kas to veic un kādos apstākļos. Lai atbalstītu aizliegumu, kas CWC ir noteikts tādu ķīmisko ieroču pielietošanai, kuri nopietni apdraud starptautisko drošību, Savienība uzskata, ka ir jāveic īpaši pasākumi pret tiem, kuri ķeras pie šādiem ieročiem vai palīdz tos izstrādāt vai pielietot. Savienība ir apņēmusies palīdzēt identificēt un saukt pie atbildības par ķīmisko ieroču pielietošanu atbildīgos indivīdus, vienības, grupas vai valdības, kā arī tos, kuri atbalsta vai veicina šādu rīcību. Tikpat svarīgi ir pievērsties sagatavošanas pasākumiem pirms pielietošanas, piemēram, ķīmisko ieroču izstrādei, izgatavošanai, iegādei, nodošanai un uzkrāšanai.

                     (3)

                     Šajā sakarā Savienība pauda atbalstu CWC Pušu konferences lēmumam, ar ko vēršas pret ķīmisko ieroču izmantošanas draudiem, kas tika pieņemts 2018. gada 27. jūnijā.

                     (4)

                     Savienība un tās dalībvalstis atbalsta arī citas starptautiskās iniciatīvas, kuru mērķis ir ķīmisko ieroču radītā apdraudējuma apkarošana, piemēram, Austrālijas grupā, kura, koordinējot un saskaņojot valstu eksporta kontroles pasākumus, sniedz atbalstu saskaņā ar CWC un Bioloģisko un toksisko ieroču konvenciju noteikto pienākumu izpildei, kā arī Neizplatīšanas drošības iniciatīvā un starptautiskajā partnerībā pret nesodāmību par ķīmisko ieroču izmantošanu. Savienība un tās dalībvalstis atbalsta arī attiecīgo ANO DP rezolūciju, jo īpaši rezolūciju 1540 (2004), 2118 (2013), 2209 (2015), 2235 (2015) un 2325 (2016) īstenošanu.

                     (5)

                     Eiropadome 2018. gada 22. martā secināja, ka ķīmisko ieroču izmantošana, tai skaitā jebkuru toksisku ķīmisko ieroču izmantošana jebkādos apstākļos, ir pilnīgi nepieņemama, ka tā ir sistemātiski un neatlaidīgi jānosoda un ka tā ir apdraudējums mūsu visu drošībai. Eiropadome 2018. gada 28. jūnijā aicināja pēc iespējas drīz pieņemt jaunu ES režīmu ierobežojošiem pasākumiem, lai pievērstos ķīmisko ieroču izmantošanas un izplatīšanas jautājumam.

                     (6)

                     Ar šo lēmumu veicina Savienības centienus apkarot ķīmisko ieroču izplatīšanu un izmantošanu. Šajā lēmumā minēto ķīmisko ieroču tvērumam un definīcijai vajadzētu būt tādiem pašiem, kādi paredzēti CWC.

                     (7)

                     Dažu pasākumu īstenošanai ir vajadzīga Savienības turpmāka rīcība,

               IR PIEŅĒMUSI ŠO LĒMUMU.

            1. pants
            “Ķīmiskie ieroči” ir ķīmiskie ieroči, kā definēts CWC II pantā.

            2. pants

               1.   Dalībvalstis veic pasākumus, kas ir vajadzīgi, lai nepieļautu, ka to teritorijās ieceļo vai tās tranzītā šķērso:

                           a)

                           fiziskas personas, kas ir atbildīgas par turpmāk minētajām darbībām, sniedz tām finansiālu, tehnisku vai materiālu atbalstu vai ir kā citādi tajās iesaistītas:

                                       i)

                                       ķīmisko ieroču izgatavošana, iegāde, turēšana, izstrāde, transportēšana, uzkrāšana vai nodošana;

                                       ii)

                                       ķīmisko ieroču izmantošana;

                                       iii)

                                       iesaistīšanās ķīmisko ieroču izmantošanas sagatavošanā;

                           b)

                           fiziskas personas, kas palīdz jebkādām fiziskām vai juridiskām personām, vienībām vai struktūrām vai tās iedrošina vai pamudina iesaistīties jebkurā no šā punkta a) apakšpunktā minētajām darbībām, radot vai veicinot risku, ka tādas darbības var tikt īstenotas; un

                           c)

                           fiziskas personas, kuras ir saistītas ar a) un b) apakšpunktā minētajām fiziskajām personām,

                     kā uzskaitīts pielikumā.

               2.   Šā panta 1. punkts neliek dalībvalstij aizliegt saviem valstspiederīgajiem ieceļot tās teritorijā.

               3.   Šā panta 1. punkts neskar gadījumus, ja kādai dalībvalstij ir starptautiskajās tiesībās paredzēti pienākumi, konkrēti:

                           a)

                           kā starptautiskas starpvaldību organizācijas uzņēmējvalstij;

                           b)

                           kā valstij, kurā tiek rīkota starptautiska konference, ko sasauc Apvienoto Nāciju Organizācija vai kas notiek tās aizbildnībā;

                           c)

                           saskaņā ar daudzpusēju nolīgumu, ar ko piešķir privilēģijas un imunitāti; vai

                           d)

                           ievērojot 1929. gada Samierināšanās līgumu (Laterāna pakts), ko noslēdza Svētais Krēsls (Vatikāna Pilsētvalsts) un Itālija.

               4.   Šā panta 3. punktu uzskata par piemērojamu arī gadījumos, kad dalībvalsts ir Eiropas Drošības un sadarbības organizācijas (EDSO) uzņēmējvalsts.

               5.   Padome tiek pienācīgi informēta par visiem gadījumiem, kad dalībvalsts piešķir izņēmumu saskaņā ar 3. vai 4. punktu.

               6.   Dalībvalstis var piešķirt izņēmumus no 1. punktā paredzētajiem pasākumiem, ja ceļošana ir attaisnojama steidzamu humanitāru vajadzību dēļ vai tā tiek veikta, lai apmeklētu starpvaldību sanāksmes un sanāksmes, kuras atbalsta vai rīko Savienība vai kuras rīko dalībvalsts, kas ir EDSO prezidentvalsts, ja tajās norisinās politiskais dialogs, ar ko tieši atbalsta ierobežojošo pasākumu politikas mērķus, tostarp juridisko aizliegumu īstenošanu, kas vērsti pret ķīmiskajiem ieročiem un ķīmisko ieroču atbruņošanās panākšanu. Dalībvalstis var arī izdarīt izņēmumus attiecībā uz pasākumiem, kas noteikti saskaņā ar 1. punktu, ja ceļojums ir pamatots tiesas procesa nolūkā.

               7.   Dalībvalsts, kas vēlas piešķirt 6. punktā minētos izņēmumus, par to rakstiski paziņo Padomei. Izņēmumu uzskata par piešķirtu, ja vien viens vai vairāki Padomes locekļi rakstiski neiebilst divās darba dienās no dienas, kad saņemts paziņojums par ierosināto izņēmumu. Ja viens vai vairāki Padomes locekļi iebilst, Padome ar kvalificētu balsu vairākumu var pieņemt lēmumu piešķirt ierosināto izņēmumu.

               8.   Gadījumos, kad dalībvalsts saskaņā ar 3., 4., 6. vai 7. punktu atļauj pielikumā uzskaitītajām personām ieceļot savā teritorijā vai to šķērsot tranzītā, atļauju piešķir tikai un vienīgi tādam nolūkam, kādam tā ir paredzēta, un tikai tām personām, uz kurām tā tieši attiecas.

            3. pants

               1.   Iesaldē visus līdzekļus un saimnieciskos resursus, kas pieder, ir īpašumā, turējumā vai kontrolē:

                           a)

                           fiziskajām vai juridiskajām personām, vienībām vai struktūrām, kas ir atbildīgas par šādām darbībām vai sniedz tām finansiālu, tehnisku vai materiālu atbalstu, vai ir citādi tajās iesaistītas:

                                       i)

                                       ķīmisko ieroču izgatavošana, iegāde, turēšana, izstrāde, transportēšana, uzglabāšana vai nodošana;

                                       ii)

                                       ķīmisko ieroču izmantošana;

                                       iii)

                                       iesaistīšanās ķīmisko ieroču izmantošanas sagatavošanā,

                           b)

                           fiziskajām vai juridiskajām personām, vienībām vai struktūrām, kas jebkādā veidā palīdz jebkādām fiziskām vai juridiskām personām, vienībām vai struktūrām vai tās iedrošina vai pamudina iesaistīties jebkurā šā punktā a) apakšpunktā minētajām darbībām, radot vai veicinot risku, ka tādas darbības var tikt īstenotas; un

                           c)

                           fiziskajām vai juridiskajām personām, vienībām vai struktūrām, kuras ir saistītas ar a) un b) apakšpunktā minētajām fiziskajām vai juridiskajām personām, vienībām vai struktūrām,

                     kā uzskaitīts pielikumā.

               2.   Nekādi līdzekļi vai saimnieciskie resursi netiek darīti tieši vai netieši pieejami pielikumā uzskaitītajām fiziskajām vai juridiskajām personām, vienībām vai struktūrām vai to interesēs.

               3.   Atkāpjoties no 1. un 2. punkta, dalībvalsts kompetentā iestāde var atļaut atsevišķu iesaldēto līdzekļu vai saimniecisko resursu atbrīvošanu vai arī atsevišķus iesaldētos līdzekļus vai saimnieciskos resursus darīt pieejamus ar tādiem nosacījumiem, kādus tā uzskata par atbilstīgiem, ja tā ir konstatējusi, ka attiecīgie līdzekļi vai saimnieciskie resursi ir:

                           a)

                           vajadzīgi, lai segtu pielikumā uzskaitīto fizisko vai juridisko personu, vienību vai struktūru un šādu fizisko personu apgādājamo ģimenes locekļu pamatvajadzības, tostarp maksājumus par pārtikas produktiem, īri vai hipotēku, zālēm un medicīnisko aprūpi, nodokļu, apdrošināšanas prēmiju un komunālo pakalpojumu maksājumus;

                           b)

                           paredzēti vienīgi samērīgai samaksai par kvalificētu darbu un atlīdzībai par izdevumiem, kas saistīti ar juridiskiem pakalpojumiem;

                           c)

                           paredzēti vienīgi komisijas maksai vai apkalpošanas maksai par iesaldēto līdzekļu vai saimniecisko resursu parasto turēšanu vai pārvaldību;

                           d)

                           nepieciešami ārkārtas izdevumiem ar noteikumu, ka kompetentā iestāde pārējo dalībvalstu kompetentajām iestādēm un Komisijai vismaz divas nedēļas pirms atļaujas piešķiršanas ir sniegusi pamatojumu, kāpēc tā uzskata, ka būtu jāpiešķir īpaša atļauja; vai

                           e)

                           ir paredzēti, lai veiktu maksājumus tādas diplomātiskās vai konsulārās pārstāvniecības vai tādas starptautiskas organizācijas kontā, kurai ar starptautiskām tiesībām ir noteikta imunitāte, vai lai veiktu maksājumus no šādas pārstāvniecības vai organizācijas konta – ciktāl šādi maksājumi ir paredzēti izmantošanai šīs diplomātiskās vai konsulārās pārstāvniecības vai starptautiskās organizācijas oficiālajiem mērķiem.

                     Attiecīgā dalībvalsts informē pārējās dalībvalstis un Komisiju par visām atļaujām, kas piešķirtas saskaņā ar šo punktu.

               4.   Atkāpjoties no 1. punkta, dalībvalstu kompetentās iestādes var atļaut konkrētu iesaldētu līdzekļu vai saimniecisko resursu atbrīvošanu ar noteikumu, ka ir ievēroti šādi nosacījumi:

                           a)

                           uz līdzekļiem vai saimnieciskajiem resursiem attiecas šķīrējtiesas nolēmums, kas ir pieņemts pirms dienas, kad 1. punktā minētā fiziskā vai juridiskā persona, vienība vai struktūra tika iekļauta pielikumā minētajā sarakstā, vai pirms vai pēc minētās dienas Savienībā pieņemts tiesas vai administratīvs nolēmums vai attiecīgajā dalībvalstī izpildāms tiesas nolēmums;

                           b)

                           līdzekļus vai saimnieciskos resursus izmantos vienīgi, lai apmierinātu prasījumus, kas izriet no šāda nolēmuma vai kas ir atzīti par spēkā esošiem ar šādu nolēmumu, ievērojot ierobežojumus, kuri noteikti piemērojamos normatīvajos aktos, ar ko reglamentē tiesības, kas ir personām, kurām ir šādi prasījumi;

                           c)

                           nolēmums nav pieņemts kādas pielikumā uzskaitītas fiziskas vai juridiskas personas, vienības vai struktūras interesēs; un

                           d)

                           nolēmuma atzīšana nav pretrunā attiecīgās dalībvalsts sabiedriskajai kārtībai.

                     Attiecīgā dalībvalsts informē pārējās dalībvalstis un Komisiju par visām atļaujām, kas piešķirtas saskaņā ar šo punktu.

               5.   Šā panta 1. punkts neliedz sarakstā iekļautai fiziskai vai juridiskai personai, vienībai vai struktūrai veikt maksājumus saskaņā ar līgumu, kas noslēgts pirms datuma, kurā šāda fiziska vai juridiska persona, vienība vai struktūra tika iekļauta sarakstā, ar noteikumu, ka attiecīgā dalībvalsts ir konstatējusi, ka maksājumu tieši vai netieši nesaņem 1. punktā minētā fiziskā vai juridiskā persona, vienība vai struktūra.

               6.   Šā panta 2. punktu nepiemēro iesaldētu kontu papildināšanai ar:

                           a)

                           procentiem vai citiem ieņēmumiem no minētajiem kontiem;

                           b)

                           maksājumiem, kuri paredzēti līgumos, nolīgumos vai saistībās, kas noslēgtas vai radušās pirms dienas, kad uz minētajiem kontiem attiecināja 1. un 2. punktā paredzētos pasākumus; vai

                           c)

                           maksājumiem, kuri paredzēti Savienībā pieņemtā tiesas, administratīvā vai šķīrējtiesas nolēmumā vai attiecīgajā dalībvalstī izpildāmā tiesas nolēmumā,

                     ar noteikumu, ka uz visiem šādiem procentiem, cita veida ieņēmumiem un maksājumiem joprojām attiecas 1. punktā paredzētie pasākumi.

            4. pants

               1.   Padome, lemjot vienbalsīgi, pēc kādas dalībvalsts vai Savienības Augstā pārstāvja ārlietās un drošības politikas jautājumos priekšlikuma izveido un groza pielikumā iekļauto sarakstu.

               2.   Padome 1. punktā minēto lēmumu, tostarp pamatojumu iekļaušanai sarakstā, paziņo attiecīgajai fiziskajai vai juridiskajai personai, vienībai vai struktūrai vai nu tieši, ja ir zināma tās adrese, vai publicējot paziņojumu, dodot šādai personai, vienībai vai struktūrai iespēju paust savus apsvērumus.

               3.   Ja ir iesniegti apsvērumi vai būtiski jauni pierādījumi, Padome pārskata 1. punktā minēto lēmumu un atbilstīgi informē attiecīgo fizisko vai juridisko personu, vienību vai struktūru.

            5. pants

               1.   Pielikumā norāda pamatojumu 2. un 3. pantā minēto fizisko vai juridisko personu, vienību un struktūru iekļaušanai sarakstā.

               2.   Pielikumā iekļauj arī vajadzīgo informāciju attiecīgo fizisko vai juridisko personu, vienību vai struktūru identificēšanai, ja tāda ir pieejama. Attiecībā uz personām šāda informācija var ietvert vārdu un uzvārdu, tostarp pieņemtus vārdus, dzimšanas datumu un vietu, valstspiederību, pases un personas apliecības numuru, dzimumu, adresi, ja tā ir zināma, un amatu vai profesiju. Attiecībā uz juridiskām personām, vienībām vai struktūrām šāda informācija var ietvert nosaukumus, reģistrācijas vietu un datumu, reģistrācijas numuru un darījumdarbības vietu.

            6. pants
            Prasījumus saistībā ar jebkādu līgumu vai darījumu, kura izpildi tieši vai netieši, pilnīgi vai daļēji ietekmē pasākumi, kas piemēroti saskaņā ar šo lēmumu, tostarp prasījumus par atlīdzinājuma saņemšanu vai citus šāda veida prasījumus, piemēram, prasījumus par kompensāciju vai garantijas nodrošinātus prasījumus, jo īpaši prasījumus pagarināt vai samaksāt jebkura veida galvojumu, garantiju vai atlīdzību, jo īpaši finanšu garantijas vai finanšu atlīdzību, pagarinājumu vai samaksu, neizpilda, ja tos iesniedz:

                        a)

                        norādītās fiziskās vai juridiskās personas, vienības vai struktūras, kuras uzskaitītas pielikumā;

                        b)

                        jebkura fiziska vai juridiska persona, vienība vai struktūra, kas darbojas ar kādas a) apakšpunktā minētās fiziskās vai juridiskās personas, vienības vai struktūras starpniecību vai tās vārdā.

            7. pants
            Lai šajā lēmumā izklāstīto pasākumu ietekme būtu pēc iespējas lielāka, Savienība aicina trešās valstis pieņemt šajā lēmumā paredzētajiem pasākumiem līdzīgus ierobežojošus pasākumus.

            8. pants
            Šo lēmumu piemēro līdz 2019. gada 16. oktobrim. Šo lēmumu pastāvīgi pārskata. To attiecīgi atjauno vai groza, ja Padome uzskata, ka lēmuma mērķi nav sasniegti.

            9. pants
            Šis lēmums stājas spēkā dienā, kad to publicē Eiropas Savienības Oficiālajā Vēstnesī.

            Luksemburgā, 2018. gada 15. oktobrī

                  Padomes vārdā –

                  priekšsēdētāja

               F. MOGHERINI

            PIELIKUMS

               LĒMUMA 2. UN 3. PANTĀ MINĒTO FIZISKO UN JURIDISKO PERSONU, VIENĪBU UN STRUKTŪRU SARAKSTS


Komisijas 17.10.2018. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9103 - ORIX Aviation Systems Limited / Bohai Capital Holding Co., Ltd.) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


title: Padomes Lēmums (ES) 2018/1666 (2018. gada 6. novembris), ar ko ieceļ divus Reģionu komitejas locekļus un piecus locekļu aizstājējus, ko izvirzījusi Portugāles Republika

text:
                  8.11.2018

                  LV

                  Eiropas Savienības Oficiālais Vēstnesis

                  L 278/24

         PADOMES LĒMUMS (ES) 2018/1666
         (2018. gada 6. novembris),
         ar ko ieceļ divus Reģionu komitejas locekļus un piecus locekļu aizstājējus, ko izvirzījusi Portugāles Republika
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 305. pantu,
         ņemot vērā Portugāles valdības priekšlikumu,
         tā kā:

                     (1)

                     Padome 2015. gada 26. janvārī, 2015. gada 5. februārī un 2015. gada 23. jūnijā pieņēma Lēmumus (ES) 2015/116 (1), (ES) 2015/190 (2) un (ES) 2015/994 (3), ar ko laikposmam no 2015. gada 26. janvāra līdz 2020. gada 25. janvārim ieceļ Reģionu komitejas locekļus un viņu aizstājējus.

                     (2)

                     Pēc António BRAGANÇA FERNANDES kunga un Luís GOMES kunga pilnvaru termiņa beigām ir atbrīvojušās divas Reģionu komitejas locekļu vietas.

                     (3)

                     Pēc Francisco LOPES kunga, Isaura MORAIS kundzes, Américo PEREIRA kunga, António PEREIRA kunga un Aníbal REIS COSTA kunga pilnvaru termiņa beigām ir atbrīvojušās piecas Reģionu komitejas locekļu aizstājēju vietas,

               IR PIEŅĒMUSI ŠO LĒMUMU.

            1. pants
            Ar šo uz atlikušo pilnvaru laiku, proti, līdz 2020. gada 25. janvārim, Reģionu komitejā tiek iecelti:

                        a)

                        par locekļiem:

                                    —

                                       Ricardo Bruno ANTUNES MACHADO RIO kungs, Presidente da Câmara de Braga,

                                    —

                                       Aires Henrique DO COUTO PEREIRA kungs, Presidente da Câmara da Póvoa de Varzim;

                        b)

                        par locekļu aizstājējiem:

                                    —

                                       Berta FERREIRA MILHEIRO NUNES kundze, Presidente da Câmara de Alfândega da Fé,

                                    —

                                       Pedro Miguel César RIBEIRO kungs, Presidente da Câmara de Almeirim,

                                    —

                                       Hélder António GUERRA DE SOUSA E SILVA kungs, Presidente da Câmara de Mafra,

                                    —

                                       Rui Miguel DA SILVA ANDRÉ kungs, Presidente da Câmara de Monchique,

                                    —

                                       Carlos SILVA SANTIAGO kungs, Presidente da Câmara de Sernancelhe.

            2. pants
            Šis lēmums stājas spēkā tā pieņemšanas dienā.

            Briselē, 2018. gada 6. novembrī

                  Padomes vārdā –

                  priekšsēdētājs

               H. LÖGER

            (1)  Padomes Lēmums (ES) 2015/116 (2015. gada 26. janvāris), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un viņu aizstājējus (OV L 20, 27.1.2015., 42. lpp.).

            (2)  Padomes Lēmums (ES) 2015/190 (2015. gada 5. februāris), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un to aizstājējus (OV L 31, 7.2.2015., 25. lpp.).

            (3)  Padomes Lēmums (ES) 2015/994 (2015. gada 23. jūnijs), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un to aizstājējus (OV L 159, 25.6.2015., 70. lpp.).


title: Padomes Lēmums (KĀDP) 2018/1787 (2018. gada 19. novembris), ar ko groza un pagarina Lēmumu 2010/96/KĀDP par Eiropas Savienības militāro misiju, lai palīdzētu Somālijas drošības spēku apmācībā

text:
                  20.11.2018

                  LV

                  Eiropas Savienības Oficiālais Vēstnesis

                  L 293/9

         PADOMES LĒMUMS (KĀDP) 2018/1787
         (2018. gada 19. novembris),
         ar ko groza un pagarina Lēmumu 2010/96/KĀDP par Eiropas Savienības militāro misiju, lai palīdzētu Somālijas drošības spēku apmācībā
         EIROPAS SAVIENĪBAS PADOME,
         ņemot vērā Līgumu par Eiropas Savienību un jo īpaši tā 42. panta 4. punktu un 43. panta 2. punktu,
         ņemot vērā Savienības Augstās pārstāves ārlietās un drošības politikas jautājumos priekšlikumu,
         tā kā:

                     (1)

                     Padome 2010. gada 15. februārī pieņēma Lēmumu 2010/96/KĀDP (1), ar ko izveido Eiropas Savienības militāro misiju, lai palīdzētu Somālijas drošības spēku apmācībā.

                     (2)

                     Ar Padomes Lēmumu (KĀDP) 2016/2239 (2)2016. gada 12. decembrī tika grozīts Lēmums 2010/96/KĀDP un militārā misija tika pagarināta līdz 2018. gada 31. decembrim.

                     (3)

                     Pēc misijas stratēģiskās pārskatīšanas Politikas un drošības komiteja ieteica misijas pilnvaras pagarināt par diviem gadiem.

                     (4)

                     Attiecīgi būtu jāgroza Lēmums 2010/96/KĀDP.

                     (5)

                     Saskaņā ar 5. pantu Protokolā Nr. 22 par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās ar aizsardzību saistītu Savienības lēmumu un rīcību izstrādē un īstenošanā. Dānija nepiedalās šā lēmuma īstenošanā un tādējādi nepiedalās šīs misijas finansēšanā,

               IR PIEŅĒMUSI ŠO LĒMUMU.

            1. pants
            Lēmumu 2010/96/KĀDP groza šādi:

                        1)

                        lēmuma 1. panta 2. punktu aizstāj ar šādu:

                           “2.   Lai sasniegtu 1. punktā izklāstītos mērķus, ES militāro misiju izvieto Somālijā, lai ar stratēģiskām konsultācijām pievērstos iestāžu veidošanai aizsardzības nozarē, kā arī lai tieši atbalstītu Somālijas valsts bruņotos spēkus, nodrošinot tiem apmācību un sniedzot konsultācijas un padomus. Sākot no 2019. gada ES militārā misija jo īpaši palīdz attīstīt pašu Somālijas valsts bruņoto spēku apmācības spējas, lai nodotu taktisko vienību apmācības darbības brīdī, kad visi nosacījumi būs izpildīti; tā darbojas kā mentors Somālijas pārvaldītās un sniegtās apmācībās. ES militārā misija ir gatava arī sniegt palīdzību, ciktāl to atļauj tās līdzekļi un iespējas, citiem Savienības dalībniekiem to attiecīgo pilnvaru īstenošanā drošības un aizsardzības jomā Somālijā.”;

                        2)

                        lēmuma 10. pantam pievieno šādu punktu:

                           “7.   Finanšu atsauces summa ES militārās misijas kopējo izmaksu segšanai laikposmā no 2019. gada 1. janvāra līdz 2020. gada 31. decembrim ir 22 980 000 EUR. Lēmuma (KĀDP) 2015/528 25. panta 1. punktā minētā finanšu atsauces summas procentuālā daļa ir 0 %, un minētā lēmuma 34. panta 3. punktā minētā procentuālā daļa ir 0 %.”;

                        3)

                        lēmuma 12. panta 2. punktu aizstāj ar šādu:

                           “2.   ES militārās misijas pilnvaras beidzas 2020. gada 31. decembrī.”

            2. pants
            Šis lēmums stājas spēkā tā pieņemšanas dienā.

            Luksemburgā, 2018. gada 19. novembrī

                  Padomes vārdā –

                  priekšsēdētāja

               F. MOGHERINI

            (1)  Padomes Lēmums 2010/96/KĀDP (2010. gada 15. februāris) par Eiropas Savienības militāro misiju, lai palīdzētu Somālijas drošības spēku apmācībā (OV L 44, 19.2.2010., 16. lpp.).

            (2)  Padomes Lēmums (KĀDP) 2016/2239 (2016. gada 12. decembris), ar ko groza un pagarina Lēmumu 2010/96/KĀDP par Eiropas Savienības militāro misiju, lai palīdzētu Somālijas drošības spēku apmācībā (OV L 337, 13.12.2016., 16. lpp.).